The Fiji Times Online | Nai Lalakai Online | Dredre sotavi\nDredre sotavi UNAISI RATUBALAVU | Monday, October 9, 2017\nUpdate: 10:29AM E VUQA sara na veika e yaco ena vuku ni veitosoyaki, vakabibi ena kena vodoki na basi mai vei keda na lewenivanua ni sa mai vakayagataki ena i matai ni siga ni vula o Okotova na tikite ni basi ka vakatokai na e-ticketing.\nNa kena oqo, eda sa vakananumi tiko kina ena veitabana ni tukutuku na noda laki kauta mai ena dua na tabana ni Vodafone na tikite oqo, ka oti oya mo na qai vakatawana kina na i lavo, me rawa ni ko na qai vodo ena basi se lako ki na vanua ko via gole kina.\nIa, e laurai ni levu sara na noda era tiko mai na loma ni vanua, kei na veiyanuyanu era sa na yadua kece na tikite ni basi.\nMai na yanuyanu e Beqa, era sa na gole tale mai ki Navua, era na sauma mai na nodra i vodovodo ni idinicavu e $30 me ra mai cakava kina na nodra tikite ni vodo basi.\nMai na loma ni vanua o Viti Levu, e na koro o Lewa mai Nadarivatu e ra sa loma leqa tiko e so na ilawalawa marama ena kena tawani vakacava na nodra tikite ni basi.\nE ra lomaleqataka ni sa sega ni rawa ni ciqomi na i lavo mai vei ira na draiva ni basi, ka sega tu na nodra keria se motoka vakaitaukei, esa na dredre sara vei ira na nodra gole mai ki Tavua se ki Ba me ra na mai vakatawana kina na nodra tikite ni vodo basi.\nE laurai talega ni so na basi, e sega ni cakacaka tu na misini oqo me vakayagataki kina na tikite.\nIa, eda vakavinavinaka ni sa veivakadeitaki na Minisitiri ni Vuli ena kena rawa ni ra vodo wale na gonevuli ke bera tiko na nodra tikite ni basi me ra na vakayagataka tiko ni ra gole ki vuli.\nEda na nuidei tu ni dodonu me na raica tale mada na matanitu eso na veika e na rawa ni vakavinakataki ni bera ni qai vakayacori e dua na i tuvatuva ni matanitu, ka me kakua ni vakavu leqa se veiciciyaki na lewenivanua ni ra sebera ni ra vakarautaki ira ena dua na i tuvatuva e sa biu mai.\nE laurai ena gauna oqo ni osodrigi tiko na veitabana ni Vodafone ena noda veitaoni na kena sagai tiko na tikite ni basi.\nE na daumaka talega me ra na dau nanumi tiko na noda era tiko ena veikoro se i tikotiko e yawa mai ena taoni ka dredre kina na veilakoyaki.\nMe dua talega na veiqaravi se dua na i tuvatuva me dau biu vei ira na wekada, baleta ni duidui tu na vanua eda tu kina kei na draki ni bula eda sotava ena veisiga.\nEna i takitaki ni macawa oqo, e a vosa talega mai kina o Nai Talatala Jone Mateiwai ena vuku ni gunuvi vakasivia ni yaqona.\nVakaraitaka o Talatala Mateiwai ni sa tiko saraga ena dua na i vakatagedegede i cake na gunuvi vakasivia ni yaqona mai vei ira na i Talatala, sa bau wili talega eke eso na i Talatala ena loma ni lotu Penitiko kei ira na matabose ni tuirara. E kaya ni sa vosa vakadodonu sara na i Vola Tabu ena vuku ni bula vakavakarau me na bulataka e dua e sa kacivi ki na cakacaka ni talai ni Kalou ena gauna oqo. E vakabibitaka talega o Talatala Mateiwai, ni sega ni dodonu ga na kena vakayagataki na yaqona me vaka era dau kitaka ena gauna e liu o ira na noda qase, oya na vuna e sa mai vakavu leqa tiko kina vei keda na i Taukei ena gauna edai.


Vakayacori na Parofisai Vakaivolatabu Nikua\nWILIKA ENA VOSA Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Maya Myanmar Ngabere Norwegian Nyaneka Nzema Oromo Ossetian Papiamento (Aruba) Papiamento (Curaçao) Polish Portuguese (Brazil) Quechua (Bolivia) Rarotongan Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Xhosa Yoruba Zapotec (Isthmus) Zulu vakaViti\nCava era tu kina na parofisai ena iVolatabu?\nNa cava e vakamacalataki kina ena iVolatabu na veika e yaco tiko ena noda gauna?—Luke 21:10, 11.\nE levu sara na parofisai era tu ena iVolatabu ra qai tukuni vakamatailalai. Sega ni dua vei keda e rawa ni vakamacalataka va qori na veika e se bera ni yaco. Koya gona na kena dau vakayacori na parofisai vakaivolatabu e vakadeitaka ni iVolatabu e Vosa ni Kalou.—Wilika Josua 23:14; 2 Pita 1:20, 21.\nNa parofisai vakaivolatabu era sa vakayacori oti e yavu dei meda vakabauta kina na Kalou. (Iperiu 11:1) Eda nuidei tale ga ni na yaco dina na ka e yalataka na Kalou me baleta na veigauna vinaka se bera mai. Eda nuitaka gona na parofisai vakaivolatabu.—Wilika Same 37:29; Roma 15:4.\nYaga vakacava na parofisai vakaivolatabu?\nEso na parofisai era vakaroti kina na dauveiqaravi ni Kalou ena ka mera cakava. Kena ivakaraitaki, era biubiu mai Jerusalemi na lotu vaKarisito ena imatai ni senitiuri nira raica na kena sa vakayacori eso na parofisai. Na gauna e qai rusa kina na koro qori nira cati Jisu e levu, era sa tu yawa sara na lotu vaKarisito ena dua tale na vanua.—Wilika Luke 21:20-22.\nE levu na parofisai era vakayacori tiko nikua e dusia ni sa vakarau yavala na Matanitu ni Kalou me vakarusai ira kece na veiliutaki tiko kei na nodra matanitu. (Taniela 2:44; Luke 21:31) E bibi gona ena gauna qo meda sasaga me vakadonui keda na Tui, o Jisu Karisito, o koya na digitaki ni Kalou.—Wilika Luke 21:34-36.\nNa iVolatabu Matanitu ni Kalou


NA VUNAU NI SORO 1 FOV - A sa kacivi Mosese ko Jiova, - Bible Search\nNA VUNAU NI SORO int NA VUNAU NI SORO 2\nNA VUNAU NI SORO 1\nSa vakavulici Mosese ko Jiova e nai valavala ni soro kama, ni sa dua na pulumokau, 1-9; se sipi, 10-13; se manumanu vuka, 14-17.\n1A sa kacivi Mosese ko Jiova, ka vosa vua mai na vale ni veitavaki, ka kaya, 2Mo vosa vei ira na Isireli, ka kaya vei ira, Kevaka e dua vei kemudou sa vakacabora nai madrali vei Jiova, dou vakacabora na manumanu me nomudou i madrali, na pulumokau, se sipi, se me.\n3Kevaka sa nonai madrali na pulumokau mei soro kama, me vakacabora ko koya na ka tagane sa sega na kena ca: me vakacabora mai na katuba ni vale ni veitavaki, me vinakati kina, e na mata i Jiova. 4Ia me tabaka ko koya na ulu ni soro kama e na ligana; ena qai ka me vinakati kina ko koya, ka me nonai bulubulu. 5Ia me vakamatei na pulumokau e na mata i Jiova: ia ko ira na bete, na luve i Eroni, me ra kauta na dra, ka volita nai cabocabo-ni-soro, sa tu mai na katuba ni vale ni veitavaki ka kureitaka kina na dra. 6Ia me qai lauvoci nai soro kama, ka tava me vaka na kenai tavatava. 7Ia ko ira na luve i Eroni na bete me ra virikotora na bukawaqa e na dela ni cabocabo-ni-soro, ka tuva vakavinaka na buka e dela ni bukawaqa: 8ia ko ira na bete, na luve i Eroni, me ra tuva vakavinaka na kenai tavatava, na uluna, kei na kena uro, e na dela ni buka sa toka e na dela ni bukawaqa, e na dela ni cabocabo-ni-soro: 9ia na kena gacagaca, kei na yavana, me vuya e na wai; me qai vakama kecega na bete e na dela ni cabocabo-ni-soro, mei soro kama, sa vakacabori e na bukawaqa, me ka boi vinaka vei Jiova.\n10Ia kevaka sa nonai madrali na sipi se na me, mei soro kama, me na vakacabora ko koya na ka tagane sa sega na kena ca. 11Ia me vakamatei e na yasa ni cabocabo-ni-soro sa donuya na tokalau, e na mata i Jiova: ia ko ira na bete, na luve i Eroni, me ra volita nai cabocabo-ni-soro, ka kureitaka kina na kena dra. 12Me tava talega me vaka na kenai tavatava, io na uluna kei na kena uro: me qai tuva vakavinaka na bete e na dela ni buka sa toka e dela ni bukawaqa, e na dela ni cabocabo-ni-soro. 13Ia na gacagaca kei na yavana, me vuya e na wai: me qai kauta kecega na bete, ka vakama e na dela ni cabocabo-ni-soro: oqo nai soro kama, sa vakacabori e na bukawaqa, me ka boi vinaka vei Jiova.\n14Ia kevaka sa nonai madrali na manumanu vuka mei soro kama vei Jiova, me qai cabora ko koya na soqe, se na luve ni ruve, me nonai madrali. 15Ia me kauta na bete ki nai cabocabo-ni-soro, ka kinita laivi na uluna, ka vakama e na dela ni cabocabo-ni-soro; ia me loba yani na kena dra ki na yasa ni cabocabo-ni-soro: 16me qai tunaka ka vutia, ka biuta ki na yasa ni cabocabo-ni-soro sa donuya na tu-i-cake, e na tikina sa biu kina na dravusa: 17ka me tava na tabana, ia me kakua ni tawasea laivi, me qai vakama na bete e na dela ni cabocabo-ni-soro, e na dela ni buka sa toka e dela ni bukawaqa: oqo nai soro kama, sa vakacabori e na bukawaqa, me ka boi vinaka vei Jiova.


Raica talega na Kato ni Vunau; Tikina Tabu mai na Veitikina Tabu Sara; Valetabu, Vale ni Turaga\nE dua na vale ni Turaga, na vanua bibi ni nodra sokalou na Isireli ena gauna ni nodra LakoYani mai Ijipita. Na vale vakacevaceva sai koya e dua na valetabu dau veikauyaki ka rawa ni tasereki ka semasema tale. Era sa dau vakayagataka na luvei Isireli e dua na vale vakacevaceva me yacova na gauna era sa tara rawa kina na valetabu i Solomoni (V&V 124:38).\nSa vakatakila na Kalou vei Mosese na icakacaka ni vale vakacevaceva (L.Y 26–27), ka ra qai tara na luvei Isireli me vaka na kena icakacaka ko ya (L.Y 35–40). Ni sa tara oti na vale vakacevaceva, sa solega tu na valelaca e dua na o, ka sa vakasinaita na loma ni vale vakacevaceva na nona lagilagi na Turaga (L.Y 40:33–34). Na o sa ivakatakilakila ni nona iserau na Kalou. Ena bogi ena vaka na irairai ni bukawaqa. Ni sa vakaruguti tu na valelaca ena o, era keba na luvei Isireli. Ni toso era sa toso vata kaya (L.Y 40:36–38; Tiko. 9:17–18). Era kauta voli na luvei Isireli na vale vakacevaceva ena nodra veilakoyaki ena loma ni vanua dravuisiga kei na nodra segata me ra taura na vanua ko Kenani. Ni oti na nodra sasaga o ya, sa qai laki tara toka na vale vakacevaceva mai na vanua ko Sailo, na vanua sa digitaka na Turaga (Josu. 18:1). Ni ra sa tara oti na luvei Isireli na valetabu i Solomoni, sa qai oti kina vakadua na vale vakacevaceva mai na itukutuku ni gauna.\nSa dau vakayagataka na Turaga ka vakakina ko Aisea na vale vakacevaceva me ivakatakarakara ni koro lelevu e rua ko Saioni kei Jerusalemi ena gauna ni iKarua ni Nona Lako mai na Turaga (Ais. 33:20; Mosese 7:62).


2 Veigauna 18 | iVolatabu ena Internet | Vakadewa ni Vuravura Vou\niKarua ni Veigauna 18:1-34\nTovata o Josafati kei Eapi (1-11)\nParofisaitaka o Maikaia na druka (12-27)\nVakamatei o Eapi e Remoci-kiliati (28-34)\n18 E levu na iyau nei Josafati qai dokai vakalevu,+ ia e bukia o koya na isema ni vakawati vei Eapi.+ 2 Oti e vica na yabaki e lako sobu o koya vei Eapi e Samaria,+ e cabora vakalevu o Eapi na sipi kei na bulumakau me baleti koya kei ira era tomani koya. E uqeti* koya sara me lako cake me valuti Remoci-kiliati.+ 3 E qai kaya o Tui Eapi e Isireli vei Tui Josafati e Juta: “O na lako vata kei au i Remoci-kiliati?” E kaya sara o koya: “Daru duavata ga o kedaru, era duavata na noqu tamata kei ira na nomu tamata, keimami na tokoni iko ena ivalu.” 4 Ia e kaya o Josafati vua na tui Isireli: “Yalovinaka, mo taroga e liu na vosa i Jiova.”+ 5 E soqoni ira sara na parofita na tui Isireli, e 400 na tamata, e tukuna vei ira: “Meda valuti Remoci-kiliati se meu kua?” Era kaya: “Moni lako cake, ena solia na Kalou dina e ligamuni na tui.” 6 E kaya sara o Josafati: “E tiko eke e dua na parofita i Jiova?+ Me daru tarogi koya tale ga.”+ 7 E kaya sara na tui Isireli vei Josafati: “E tiko tale e dua na tamata+ me daru tarogi Jiova vua, ia au sega ni taleitaki koya ni sega ni dau parofisaitaka na ka vinaka me baleti au, na ka ca ga.+ Na yacana o Maikaia na luvena tagane o Imila.” Ia e kaya o Josafati: “Me kua ni vosa va qori na tui.” 8 E kaciva sara na tui Isireli e dua na vakailesilesi, e kaya: “Kauti Maikaia mai vakatotolo na luvei Imila.”+ 9 E dabe toka na tui Isireli kei Josafati na tui Juta ena nodrau idabedabe vakaturaga ena rara ni butu covuata ena icurucuru ni matamata e Samaria, erau vakaisulu ni tui, era parofisai tiko e matadrau na parofita kece. 10 E qai bulia o Setekaia na luvei Kinana eso na ileu kaukamea me nona, e kaya: “Qo na ka e tukuna o Jiova, ‘O na cumuti ira na kai Siria ena ka qo mo vakawabokotaki ira.’” 11 Era parofisaitaka tale ga qori na vo kece ni parofita, era kaya: “Moni lako cake i Remoci-kiliati moni qaqa,+ ena solia o Jiova e ligamuni na tui.” 12 E kaya vei Maikaia na italai e lai kacivi koya mai: “Raica! E duavata ga na ka era tukuna na parofita vua na tui, e rogo vinaka vua. Yalovinaka, na nomu vosa me tautauvata kei na nodra vosa,+ mo cavuta na ka vinaka.”+ 13 Ia e kaya o Maikaia: “Me vaka ni bula dina tiko o Jiova, na ka ga e tukuna na noqu Kalou, au na cavuta.”+ 14 E qai lako yani o koya vua na tui, e tarogi koya na tui: “Maikaia, me keimami lai valuti Remoci-kiliati, seu kua?” E tukuna sara o koya: “Moni lako cake moni qaqa, era na soli e ligamuni.” 15 E mani kaya na tui: “Au tukuna vakavica vei iko mo bubului mo kaya vei au na ka dina ena yaca i Jiova?” 16 E kaya o Maikaia: “Au raici ira kece na Isireli nira veiseyaki tu ena veiulunivanua me vaka na sipi e sega na kedra ivakatawa.+ E kaya o Jiova: ‘E sega na nodra turaga. Mera dui lesu ena vakacegu ina nodra vale.’” 17 E qai kaya na tui Isireli vei Josafati: “Au a sega ni tukuna vei iko, ‘Ena sega ni parofisaitaka o koya na ka vinaka me baleti au, na ka ca ga’?”+ 18 E kaya sara o Maikaia: “Moni rogoca na vosa i Jiova: Au raici Jiova ni dabe tiko ena nona idabedabe vakaturaga,+ era duri kece tu na mataivalu ni lomalagi+ ena nona imatau kei na nona imawi.+ 19 E qai kaya o Jiova, ‘O cei ena vakacalai Tui Eapi e Isireli me na lako cake qai bale e Remoci-kiliati?’ E dua e kaya e dua na ka, e dua tale e kaya e duatani na ka. 20 E toso i liu e dua na kabula vakayalo*+ me duri ena mata i Jiova, e kaya, ‘Au na vakacalai koya.’ E tarogi koya o Jiova, ‘O na cakava vakacava?’ 21 E kaya o koya, ‘Au na lako yani, au na dua na yalo lasulasu e gusudra na nona parofita kece.’ E mani kaya o koya, ‘O na vakacalai koya, o na rawai koya tale ga. Mo lako yani mo cakava qori.’ 22 E qai vakacuruma o Jiova e dua na yalo lasulasu ena gusudra na nomuni parofita qo,+ ia e tukuna o Jiova ni oni na leqa kina.” 23 E toso yani o Setekaia+ na luvei Kinana, e sabica na balu+ i Maikaia+ qai kaya: “Ena sala cava e biuti au kina na yalo i Jiova me vosa vei iko?”+ 24 E kaya o Maikaia: “Raica! O na raica ena siga oya na sala ni o na curu ena rumu sara e loma mo vuni.” 25 E qai kaya na tui Isireli: “Dou kauti Maikaia dou soli koya vei Emoni na turaganikoro kei Joasi na luvenitui. 26 Dou kaya vei rau, ‘Qo na ka e tukuna na tui: “Drau biuta na tamata qo e valeniveivesu,+ drau vakalailaitaka na kena iwasewase ni madrai kei na mena wai meu lesu mada mai ena vakacegu.”’” 27 Ia e kaya o Maikaia: “Ke oni lesu mai ena vakacegu, e sega ni vosa vei au o Jiova.”+ E kaya tale: “Moni rogoca kece na lewe ni veivanua.” 28 E mani lako cake na tui Isireli kei Josafati na tui Juta i Remoci-kiliati.+ 29 E tukuna sara na tui Isireli vei Josafati: “Au na vakalecaleca au na qai lako ina ivalu, ia o iko mo dara na nomu isulu vakatui.” E mani vakalecaleca na tui Isireli, erau lako sara ina ivalu. 30 Ia na tui Siria e vakaroti ira na turaga ni nona qiqinivalu: “Moni kua ni valuta e dua e lailai se levu, na tui Isireli ga.” 31 Nira raici Josafati ga na turaga ni qiqinivalu, era kaya lo: “Qo na tui Isireli.” Era mani vuki mera valuti koya, e kere veivuke sara o Josafati+ qai vukei koya o Jiova, e vagolei ira na Kalou mera kua ni lako vua. 32 Nira raica ga na turaga ni qiqinivalu ni sega ni tui Isireli oya, era suka sara mera kua ni muri koya. 33 Ia e vanataka wale* na nona dakaititi e dua na tamata mani lauta na tui Isireli ena isema ni nona isulunivalu. E mani kaya na tui vei koya e kauta tiko na qiqinivalu: “Mo vuki mo kauti au tani mai na ivalu* niu sa mavoa vakaca.”+ 34 E katakata na ivalu ena siga taucoko oya, e vakaduri tiko ga na tui ena qiqinivalu ni vakanamata tu vei ira na kai Siria me yacova na yakavi, e qai mate ni sa dromu na matanisiga.+\n^ Se “cikevi.”\n2 Veigauna 18


Nai Vola Tabu e vakamatatataka vakavinaka na gaunisala kin a bula tawa mudu. Matai ni sa I valavala ca ko ira na tamata kecega ka ra sega ni yacova na ka e vakarokorokotaki kina na Kalou. (Roma 3:23) E da vakayacora na veika e sega ni marautaka na Kalou, ka dodonu sara ga me da totogitaki me vaka ni noda Kalou. Ni sa kena i sau ni valavala ca na mate, ia nai solisoli walega ni Kalou na Bula Tawa Mudu ena vukui Jisu Karisito na noda Turaga (Roma 6:23).\nIa o koya sa sega ni cakava e dua na ka ca, a sa sega (Joni 1:1,14) ni kune ena gusuna na veivakaisini (1 Pita 2:22). A sa Kalou ko koya na Vosa. A sa yaco me tamata ko koya na Vosa ka tiko vata kei keda, ka mai mate me saumi kina na nodai valavala ca (Roma5:8). e vakaraitaka na Kalou na nona loloma vei keda ni sa mate na Karisito me nodai sosomi ni da sa tamata i valavala ca (Joni 19:31-42).A mai mate ena kauveilatai na Karisito me bokoci kina na nodai valavalaca(2 Corinthan 5:21). O koya sa sega vua na cala sa qisia ko koya mei soro no nodai valavala ca me vakayacori kina vei keda na veivakadonui ni Kalou e na vukuna(1 Corinthan 15:1-4). Niu sa tukuna taumada vei kemudou na ka kau a rawata, ni sa mate na Karisito e na vuku ni nodai valavala ca me vaka mai Vola Tabu (1 Pita 1:3).\nNi sa bulu talega ka ni sat u cake talega e nai katolu ni siga me vaka nai Vola Tabu (Acti 3:19). E na vakabauta duadua ga e dodonu me da veisautaka na I tovo ni noda vakasama se nanuma baleta na Karisito. Se o cei o koya, na cava e cakava kei na vuna me rawa kina na bula. Kevaka e da vakabauti koya, vakabauta na nona mate ena kauveilatai me bokoci kina na noda i valavala ca, eda na taura nai nuinui ni bula tawa mudu. Ni sa lomani ira na kai vuravura vakaoqo na Kalou me solia kina na luvena e dua bau gas a vakatubura, me kakua kina ni rusa ko ira yadua sa vakabauti koya me ra rawata ga na Bula Tawa Mudu (Joni 3:16). Kevaka ko vakatusa ena gusumu ni ko Jisu e Kalou ka vakabauta ena vu ni yalomu ni Kalou a tucake tale main a mate, ko na vakabulai (Roma 10:9). Na vakabauta taudua enai otioti ni cakacaka ni Karisito ena kauveilatai sai koya ga oqo na gaunisala kin a Bula Tawa Mudu. Ni loloma duadua ga eda vakabulai kina ena vuku ni vakabauta ka sega ena vukumu, oqo nai solisoli ni Kalou sega ena vuku ni cakacaka, ka sega kina ni dodonu me dua e dokadoka (Efeso 2:8-9).\nKevaka ko vinakata mo soli iko vei Jisu Karisito me nomui vakabula oqo e dua na masu. Nanuma ni ko sa cavuta na masu oqo se dua tale na masu ena sega ni vakabulai iko. Ena nomu vakabauta duadua ga na Karisito ka rawa ni vakabulai iko mai nai valavala ca. Na masu oqo ena vakatusa vua na Kalou na nomu vakabauti koya ka vakavinavinaka vua ena nona vakarautaka na nomu vakabulai. Turaga kemuni kila niu tamata i valavala ca vei kemuni ka dodonu ga mo ni cudruvi au. Ia e taura ko Jisu Karisito nai colacola ka dodonu meu cola, ena vuku ni vakabauti koya duadua ga au vakabulai kina. Au biuta na noqu vakabauta vei kemuni meu bula kina. Vinaka vakalevu ena nomuni loloma kei na veivosoti kei nai loloma ni Bula Tama Mudu. Emeni!


iYaloyalo Vakasisila—Na Baca Rerevaki\nWILIKA ENA VOSA Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Croatian Cuban Sign Language Czech Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Finnish Fon French Ga Garifuna Georgian German German Sign Language Gitonga Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Iban Ibanag Ibinda Icelandic Igbo Iloko Indonesian Isoko Italian Italian Sign Language Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Pidgin (West Africa) Polish Polish Sign Language Ponapean Portuguese (Brazil) Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu vakaViti\nNIRA vakarau takosova na Isireli na Uciwai na Joritani mera butuka na vanua e yalataka vei ira na Kalou, era gade mai eso na vulagi. Qo eso na yalewa era sega ni Isireli, era mai sureti ira na tagane ina dua na kanavata. E vaka me yaco donu mai na veisureti, ena so kina nodra itokani vou, era na danisi, marautaka tale ga na kakana. Na nodra ivakarau kei na ivalavala na yalewa qori e sega ni salavata kei na ka e vakaroti ira kina na Isireli na Lawa ni Kalou, ia de dua era nanuma eso na tagane ni Isireli: ‘E sega ni dua na kena ca. Keimami kila na ka e donu kei na ka e ca.’\nNa cava e yaco? E tukuni ena iVolatabu: “Era tekivu veiyacovi tawadodonu kei ira na goneyalewa ni Moapi.” Era vinakata na yalewa qori mera sokaloutaka na tagane ni Isireli na kalou lasu. E qai yaco dina! Sa rauta me “waqa na cudru i Jiova vei ira na Isireli.”—Tiko 25:1-3.\nEra beca na Isireli qori na Lawa ni Kalou ena rua na sala: Era cuva ina matakau, era veiyacovi tawadodonu tale ga. Era mate kina e vica vata na udolu nira talaidredre vua na Kalou. (Lako 20:4, 5, 14; Vkru. 13:6-9) Na cava e mosimosi kina qori? Ni sa voleka sara tu ga na Vanua Yalataki. Ke ra talairawarawa na vica vata na udolu qori ena Lawa ni Kalou, era na takosova na Joritani mera butuka na Vanua Yalataki.—Tiko 25:5, 9.\nE vola na yapositolo o Paula na itukutuku qori: “Na ka kece e yacovi ira e ka ni vuli vei keda, e volai tale ga me ivakasala vei keda eda bula donuya na icavacava ni veika vakavuravura.” (1 Kor. 10:7-11) E macala ni marautaka o Setani nodra valavala ca bibi eso na Isireli, era sega kina ni butuka na Vanua Yalataki. E ka vakayalomatua gona meda vuli kina, ni vinakata tale ga o Setani meda kua ni butuka na vuravura vou e vakarautaka na Kalou!\nE vinakata o Setani me rawai keda na lotu vaKarisito ni vakayagataka na baca e kila vinaka, e mana tale ga vei ira e levu. E rawai ira na Isireli ena veiyacovi tawadodonu. E se vakayagataka tiko ga na baca qori ena gauna qo. Dua na iwalewale mana eda na rawa ni bacani kina oya na iyaloyalo vakasisila.\nNikua, e rawa ni sara iyaloyalo vakasisila e dua ia era sega ni kila eso tale. Ena gauna sa oti, ena rairai gole ina valeniyaloyalo o koya e via sara iyaloyalo vakasisila, se volia mai na kena ivola. Ia e levu era sega ni via lako ena veivanua qori de dua era madualaka nira na laurai. Nikua, e rawa ni sara iyaloyalo vakasisila o koya e tiko na nona Internet e vanua ni cakacaka se motoka. Ena levu na vanua, e rawa ni saravi ga e vale.\nVakacava sa koya ga qori? Sa rawarawa ni saravi na iyaloyalo vakasisila ena talevoni se tablet. Levu era sarava qori nira taubale, vodo basi se sitima.\nSa veivakaleqai sara nikua na iyaloyalo vakasisila ni sa rawarawa na kena saravi, e sega ni kilai levu tale ga o cei e sarava tiko. Levu e vakaleqai kina na nodra vakawati, e ca na kedra irogorogo kei na nodra lewaeloma. Koya e ca sara ni vakaleqa na nodra veiwekani kei na Kalou. E macala gona ni veivakaleqai. Levu na gauna ena ora tu na lomadra. Ena rairai taura na gauna me oti kina, ia ena tu ga ena nodra vakasama na kena revurevu.\nMeda kila tiko ni vakarautaka o Jiova na itataqomaki meda kua ni rawai ena baca nei Setani. Me taqomaki keda o Jiova, e bibi meda “vakarorogo vinaka” se talairawarawa vua. Qori na ka era sega ni cakava na tagane ni Isireli. (Lako 19:5) Meda kila tiko ni cata o Jiova na iyaloyalo vakasisila. Na vuna?\nMO CATA NA KA E CATA O JIOVA\nVakasamataka mada qo: Na lawa ni Kalou vei ira na Isireli e duatani mai na nodra lawa na veimatanitu ena gauna ya. E vaka na bai me taqomaki ira na Isireli vei ira na veimatanitu voleka kei na nodra itovo vakasisila. (Vkru. 4:6-8) E matata ena lawa qori ni cata o Jiova na veiyacovi tawadodonu.\nE cavuta o Jiova na nodra ivalavala vakasisila na veimatanitu voleka qai tukuna vei ira na Isireli: “Moni kua tale ga ni cakava na ka era dau cakava ena vanua o Kenani au kauti kemuni tiko kina. . . . Sa dukadukali gona na vanua, au na totogitaki ira na lewenivanua nira sa rui ca.” E vakasisilataka na Kalou savasava ni Isireli na nodra ivakarau ni bula na kai Kenani, e dukadukali tale ga na vanua era tiko kina.—Vunau 18:3, 25.\nA totogitaki ira na kai Kenani o Jiova, ia era veiyacovi vakasisila tiko ga eso tale. Oti e sivia ni 1,500 na yabaki, e tukuna o Paula me baleti ira na veimatanitu era tiko kina na lotu vaKarisito, nira sa “sega tale ni qai kila na madua.” Oya na vuna “era soli ira kina ina ivalavala vakasisila mera vakaitavi ena ka kece e dukadukali ena levu ni nodra kocokoco.” (Efeso 4:17-19) E levu tale ga nikua era doudou mera caka ca. Meda qaqarauni gona na tamata i Jiova meda kua ni sarava na veika vakasisila ena vuravura qo.\nNi dua e sara iyaloyalo vakasisila e vakaraitaka ni beca na Kalou. A bulia na Kalou na tamata me ucui koya, me vakataki koya. E rawa gona nida kila na ka e donu kei na ka e ca. E vuku na Kalou ni vakarautaka na lawa me baleta na veiyacovi. E nona inaki me rau marautaka na veiwatini. (Vkte. 1:26-28; Vkai. 5:18, 19) Ia vakacava o ira na vakarautaka se uqeta na iyaloyalo vakasisila? Era beca sara ga na ivakatagedegede savasava ni Kalou. Kena ibalebale, o ira na uqeta na saravi ni iyaloyalo vakasisila era beci Jiova. Na Kalou ena lewai ira na vakarautaka se uqeta na iyaloyalo vakasisila.—Roma 1:24-27.\nVakacava o ira na nakita mera wilika se sarava na iyaloyalo vakasisila? Era na rairai nanuma eso ni sega ni ca. Ia era sa tokoni ira tiko na beca na ivakatagedegede i Jiova. De dua a sega ni nodra inaki qori ni se qai tekivu. Ia e vakamatatataka na iVolatabu ni dodonu meda cata na tamata i Jiova na iyaloyalo vakasisila. E veiuqeti na iVolatabu: “O kemuni na lomani Jiova, ni cata na ka ca.”—Same 97:10.\nE ka ni sasaga qori vei ira mada ga na sega ni via raica na iyaloyalo vakasisila. Na vuna? Nida tamata ivalavala ca, ena rairai vinakati meda valuta na gagadre ca. Kena ikuri, e rawa ni vakaisini keda na lomada meda kua ni muria na lawa ni Kalou. (Jere. 17:9) Ia e levu na lotu vaKarisito era sa biuta na iyaloyalo vakasisila. Ke o saga tiko mo biuta, ena uqeti iko na nodra ivakaraitaki. Raica mada na sala e yaga kina vei iko na Vosa ni Kalou.\nKUA NI VAKASAMATAKA TIKO GA NA KA CA\nMe vaka sa cavuti oti, levu na Isireli era rawai ena gagadre ca era tini leqa kina. E rawa tale ga ni yaco qori nikua. E vakamacalataka na taci Jisu vakacabecabe o Jemesa na sala ena rawa ni vakaleqai kina e dua, e kaya : “E . . . bacani koya qai siwati koya na nona gagadre ca.” (Jeme. 1:14, 15) Ni sega ni qarauni na gagadre ca, ena rawa ni tini ena ivalavala ca. Koya gona meda cavuraka na vakanananu ca, meda kua ni vakasamataka tiko ga.\nKe o rawai ena vakanananu ca, mo cakava kina e dua na ka. E kaya o Jisu: “Ke vakatarabetaki iko gona na ligamu se yavamu, muduka laivi qai kolotaka tani. . . . Ke vakatarabetaki iko tale ga na matamu, leuta qai kolotaka tani.” (Maciu 18:8, 9) A sega ni tukuna tiko o Jisu meda vakamavoataka na yagoda. A vakayagataka na vosa vakatautauvata meda kila kina na cava e dau vakavuna na vakanananu ca da qai veisautaka. Eda na muria vakacava na ivakasala qori ena iyaloyalo vakasisila?\nKe basika na iyaloyalo vakasisila, kua ni kaya, ‘E sega ni dua na kena ca.’ Rai tani vakatotolo. Bokoca sara ga na tivi, kompiuta se talevoni. Vakasamataka e dua tale na ka e savasava. Ni o cakava qori o na lewa vinaka kina na nomu vakasama, o na sega ni rawai ena gagadre ca.\nKE VAKASAMATAKI TALE\nVakacava ke o sa muduka na sara iyaloyalo vakasisila, ia o vakasamataka tale ena so na gauna? Na iyaloyalo vakasisila kei na kena vakanananu e rawa ni tu ga ena nona vakasama e dua ena dua na gauna balavu. Ena rawa ni vakasauri na kena vakasamataki. Ke yaco qori, de dua o na via cakava na ka dukadukali, me vaka na vakatavevele, se dua na ka e ca sara. Nanuma tiko ni rawa ni vakasauri nomu vakasamataka mai, mo kila gona na ka mo cakava.\nMo vakadeitaka mada ga mo vakasamataka na loma ni Kalou, mo cakava tale ga. Me vaka na yapositolo o Paula, e yalorawarawa ni “vakamalumalumutaka na [yagona] qai vakabobulataka.” (1 Kor. 9:27) Me kua ni lewai iko na gagadre ca. ‘Me veisautaki na nomu itovo ni vakavoui na nomu vakasama, mo vakadinata kina ni vinaka, e yaga, qai uasivi na loma ni Kalou.’ (Roma 12:2) Nanuma tiko: O na marau vakalevu ni o vakasamataka se cakava na ka e salavata kei na loma ni Kalou, o na rarawa ni o rawai ena gagadre ca.\nO na marau vakalevu ni o vakasamataka se cakava na ka e salavata kei na loma ni Kalou, o na rarawa ni o rawai ena gagadre ca\nTovolea mo vulica eso na tikinivolatabu. Ni o vakasamataka na veika ca, saga mo vakasamataka na veitikinivolatabu qori. Qo e vica na kena ivakaraitaki: Same 119:37; Aisea 52:11; Maciu 5:28; Efeso 5:3; Kolosa 3:5; kei na 1 Cesalonaika 4:4-8. O na kila ena veitikinivolatabu qori na rai i Jiova me baleta na iyaloyalo vakasisila kei na ka mo cakava.\nNa cava mo cakava ke dredre sara ga ena so na gauna mo valuta nomu via sarava se vakasamataka na veika ca? Mo muria vakavoleka na weniyava i Jisu, na noda iVakaraitaki. (1 Pita 2:21) Ni papitaiso oti, e temaki koya tiko ga o Setani. Na cava e cakava o Jisu? E sega ni soro. E vakayagataka na tikinivolatabu me vorati Setani kina. E kaya: “Lako tani, Setani!” e mani biuti koya na Tevoro. A sega ni soro o Jisu ni vorati koya, mo cakava tale ga qori. (Maciu 4:1-11) Ena saga tiko ga o Setani kei na nona vuravura mo vakasamataka na veika ca, ia mo kua ni soro. O rawa ni vorata na sara iyaloyalo vakasisila. Ena veivuke i Jiova, o na vorata na meca qori.\nMASUTI JIOVA, TALAIRAWARAWA VUA\nMo masuti Jiova tiko ga me vukei iko. E kaya o Paula: “Moni kua ni lomaocaocataka e dua na ka, ia na ka kece me vakaraitaki vua na Kalou ena masu kei na kerekere salavata kei na vakavinavinaka, ena qai taqomaka na lomamuni kei na nomuni vakasama na vakacegu ni Kalou e uasivia na vakasama kece, ena vuku i Karisito Jisu.” (Fpai. 4:6, 7) Ena solia vei iko o Jiova na vakacegu mo vorata na ka ca. Ke o toro voleka vua “ena qai toro voleka mai” vei iko.—Jeme. 4:8.\nNa itataqomaki vinaka duadua oya meda vaqaqacotaka na noda veiwekani kei na Turaga Cecere ni lomalagi kei na vuravura. E kaya o Jisu: “Sa lako tiko mai [o Setani] na turaga ni vuravura qo. E sega ni dua na nona kaukaua vei au.” (Joni 14:30) E kila vakacava qori o Jisu? A kaya ena dua na gauna: “E tiko vata kei au o koya e talai au mai, e sega ni biuti au taudua tu, niu dau cakava na ka e vinakata.” (Joni 8:29) Ni o cakava na ka ena marau kina o Jiova, ena sega tale ga ni biuti iko. Mo vorata na iyaloyalo vakasisila, ena sega kina ni kaukaua vei iko o Setani.\niMeli iMeli Qarauna na Baca Nei Setani


Sakubeta Na Qaravi Ni Lavo E Na Veimatabose Ni Yasana – Citizens' Constitutional Forum\nSakubeta Na Qaravi Ni Lavo E Na Veimatabose Ni Yasana\nPostdate: 4/ 03/ 2004\nNa gagadre ni Matanitu ni SDL/CAMV me veisautaka na Yavunivakavulewa me rawa vei ira na Lewe ni Palimedi mera mata talega ni Bose ni Yasana kei na Bose ni Tikina e vakavurea e vica na taro. Matai, na cava mada na kena yaga vakapolitiki vei ira na Lewe ni Palimedi na nodra lesi ki na rua na itutu? Dua tale, ena rawa beka ni vakavinakataka cake na cakacaka ni veiqaravi ni Matabose ni Yasana era lewena? Ena rawa li ni vakavuna me uasivi ka savasava cake na cakacaka ni Bose ni Yasana era sa kena mata? Nikua era cici tu na Bose ni Yasana ena sala e sega ni laurai kina e dua na vakatakilakila ni cakacaka dodonu kei na cakacaka savasava, me vaka e kaya na Ripote ni Daunivakadidike Levu Vakailavo ni 2003.\nSoli Bera Ni Tukutuku Vaka I Lavo\nO ira kece na 14 na Bose ni Yasana, era matataki ira na iTaukei ena taudaku ni veikoro lelevu, era sega ni se solia na nodra itukutuku vakailavo ena lima mada ga na yabaki sa oti. O Kadavu, Rewa kei Macuata e se sega me tekivu sara mai na 1995. E tukuna na iVola Dusidusi Vakalawa (Bose ni Yasana) ni Veika Vakaitaukei (1996) ni sa dodonu me vakarautaka ka solia na veimatabose yadudua na itukutuku ni lavo ni nona Yasana, e vakaraitaka na ilavo e curu yani kei na kena vakayagataki, ni se bera na imatai ni siga ni Epereli ena veiyabaki. Ia, e sega sara ga ni dua vei ira na Bose ni Yasana sa vakamuria tiko na idusidusi matata oqori. Sa tu rawa na leqa oqori ena 1999 ena nona mai solia na Daunivakadidike Levu Vakailavo ki na Palimedi na iotioti ni nona itukutuku me baleti ira. E sega ni se veisau e dua na ka. Sa rawa sara ga nira bese ni cereka tale na nodra ivola ni lavo me vakadikevi ena vuku ni veiliutaki luluqa ni Tabacakacaka ni Veika Vakaitaukei. Kena irairai ni so esa cakava oti tiko oqori. Na cava mada na ibalebale ni cakacaka vakaoqo kivua edua na iTaukei mai na Koro? Sa kena ibalebale nira sega ni dau vakarautaka na mata ni veiyasana na ivakadinadina ni vakayagataki ni nodra ilavo na dau saumi vakacavacava e soli vei ira. Na ilavo oqori e dodonu me dolava vakarawarawa vei ira na iTaukei na kena yaco yani se qaravi na gaunisala, na wai, na ibulubulu, na ivola ni wilivola, veiqaravi vakavuniwai kei na veigaunisala ni rawa ilavo. Na cava beka sa yaco tiko kina na veika oqo?\nVuna Kei Na Vuana\nE tiko e va na vuna lelevu sa sakubeta tu kina na veika vakailavo ni yasana. Kena imatai, e sega ni tu edua na ivakarau ni veivakadodonutaki vakalawa ena vakasaurarataki ira na Bose ni Yasana mera vakamuria na lawa ni qaravi ilavo. Kena ikarua, e sega ni veiyacovi na nodra kila vakadaunilavo o ira na dauniyau ni veiyasana. Kena ikatolu, e koto e so na tavacicila ena ivakarau ni qaravi ni lavo ka vakatara na nodra butako ka sega ni tobo e so na Vakailesilesi ni Yasana. Ka kena iotioti, na kena gadrevi me vakavoui na iVola Dusidusi ni Qaravi ni Lavo (Accounting Manual) ni Tabacakacaka ni Veika Vakaitaukei, sa yabaki 20 oti. Na veika kece oqo e vakavuna na kena taura edua na gauna balavu mera qai vakamuria rawa na Matabose na ituvaki ni nodra ilavo. Na nodra sega ni vakarokorokotaka na lawa na Bose ni Yasana, ka sa dau yaco sara toka vakalevu na tikina oqori, e vakaraitaka ni tu e so na malumalumu ena kena lewai na ilavo, na qaravi ni sausaumi kei na saumi lesu ni dinau kei na ilavo e kerei ni se bera na veisaumi. Na kena icavacava sa ikoya ni sa sega ni qaravi rawa vakavinaka ka vakatitobu e Valenivolavola na vakasotari vata ni itukutuku vakailavo.\nNa I Vakarau Me Ra Cicivaka Kina Na Matabose\nNa Tabacakacaka ni Veika Vakaitaukei e qaravi ira na 14 na Bose ni Yasana. Na ilavo ni nona veiqaravi na Bose ni Yasana e lako mai na cau ni Matanitu, na isau ni qele, kei na ilavo ni soli vakavanua. Na Tabacakacaka ni Veika Vakaitaukei e dau solia yani na ilavo mai na Matanitu mera cicivaki kina na Valenivolavola ni Yasana. Oqori e wili kina na kedra isau na Vakailesilesi ni Yasana, na isau ni veilakoyaki kei na nodra ivotavota na Turaganikoro. Kena ibalebale oqori ni o ira kece na dau saumi vakacavacava e Viti ira sa sauma tiko na nodra cicivaki na vei Matabose oqo ka sega tu ni kilai se cava era sa bau rawata e na lima mada ga na yabaki sa oti. Na ilavo ni lisi kei na soli vakavanua e vakailavotaka na veivakatorocaketaki kei na veiqaravi ena loma ni Yasana. Oqori e wili kina na cau ki na veikoronivuli, na qito, na iSoqosoqo Vakamarama, suka lesu ni wasewase ni soli, sikolasivu, vakatubu ilavo (investments) kei na so tale na sausaumi e gadrevi ena kena vakatorocaketaki na yasana. Meda dikeva edua mada ga na Yasana me laurai se qaravi vakacava na wasewasei ni lavo oqori.\nNa iotioti ni gauna me dolava kina o Lomaiviti na nona ivola ni lavo me vakadikevi sa ikoya ena 1998, ono na yabaki sa oti. Ena iotioti ni kena laurai oqori e kunei ni koto kina e levu na cala ka levu talega na ka e lutu. Ena 1998, e a ciqoma na Matabose oqo mai na cau ni matanitu e $182,305, e rawata e $55,658 mai na rede ni qele ka soqona e $10,391 mai na soli vakavanua. E kena ibalebale, na veiwaseyaki ni lavo me vaka e virikotori tu ena Lawa ni Veika Vakaitaukei ka sa cavuti oti e cake, na ilavo e vakayagataki ena cicivaki ni Valenivolavola ni Yasana, e voleka ni vakatolutaki mai na kena e vakayagataki vei ira na lewenivanua me vakalevutaka na kau yani vei ira ni veika bibi era gadreva tu. E vaka sara ga ni sega ni dodonu na kena vagolei e $180,000 me cici kina na valenivolavola ni yasana ka lailai sobu mai na $70,000 me vakalevutaki cake kina na veiqaravi era gadreva vakalevu tu na lewenivanua. Sa ikoya dina beka oqo na ka e a yaco? Baleta ni cala tu na kena itukutuku vakailavo e sega ni dua e rawa ni vakadeitaka se a vakayagataki vakacava na ilavo oqori. De na rairai yaga beka vua Na Mata e Lomaiviti, o Simione Kaitani, na Minisita ni Tukutuku, edua e dau dalagataka vakavuqa na bibi ni cakacaka vakadodonu ka vakasavasava, me tekivu yani e vale, ena Matabose ni Yasana o Lomaiviti.\nNa Dinau I Lavo\nE tu e levu na cala kei na kena ilutu ena itukutuku vakailavo ni VeiMatabose. Kena ivakaraitaki, e vuqa era dinau ilavo mai na Baqe ni Veivakatorocaketaki ena loma ni yabaki tini vakatekivu mai na 1990 me voli kina na nodra sea ena Fijian Holdings Ltd kei na Unit Trust of Fiji. E a ciqoma vakadinau o Cakaudrove e $399,900 ena 1993 me baleta na inaki oqo. Ena yabaki, kei na inaki vata ga oqori, e a vagolei vakadinau vei Tailevu e $160,000. Ena 1995 e a taura vakadinau mai na FDB o Macuata e $87,002 me ka ni voli sea ena Fijian Holdings. Na dinau ni voli sea nei Kadavu, e $55,553.44 e se sega vakadua ni bau vakacurumi ena kena itukutuku vakailavo. Na tubu e rawa mai na veisala ni cakacakataki ilavo oqo e dau vagolei ki na FDB me saumi kina na dinau. Io, e sega sara ga nira kune ena nodra itukutuku vakailavo na Veimatabose baleta na iVola Dusidusi ni Kena Qaravi na iLavo ni Yasana e sega ni solia na ivakaro me baleta na qaravi ni dinau lelevu kei na sasaga ni cakacakataki se vakatubu ilavo. E a vakarautaka na iVola Dusidusi ni kena qaravi na iTukutuku Vakailavo ena Tabacakacaka iTaukei (ka kovuta na ka ni Yasana) o Price Waterhouse, na kabani e dau vakadikeva na dodonu ni tukutuku vakailavo, ena 1984. Me yacova mai oqo e sega ni se bau dikevi se veisautaki edua na ka ena iVola oqo.\nO ira yadudua na Matabose sa tu eso na nodra kabani ni bisinisi. E sega ni cicivaki ira na yasana, era cici tani ga. O ira oqo era sa dau vakamosiulu vua edua e saga tiko me vakamuria na iTukutuku Vakailavo ni Yasana. Kena ivakaraitaki, e vakaduria na Ra Provincial Holdings Ltd na Yasana o Ra ena 1 ni Jiulai 1997. Na bisinisi levu ga e qarava tiko na kabani oqo sa ikoya na kena lisitaki edua na vale levu ni caka bisinisi. E a dinautaka e $814,600 mai na FDB ena 2 ni Feperueri 1997. E vakayagataki e $730,000 mai na dinau oqo me voli kina na qele kei na vale. E sauma na yasana e $43,440 me bokoci kina na dinau ka se vauci koto kina. Na itukutuku me baleta na $43,440 kei na kena tokitaki na kena iboko mai na ilavo ni dinau, e sega ni tu vakaivola ena iotioti ni kena laurai na itukutuku vakailavo ni Yasana. E tiko e vica na vuna e sega ni rakorako kina na vakatulewa ni Yasana o Ra me goleva na cakacakataki ilavo. Na rede ni qele sa vagolei vakatikitiki ki na Uluda Holdings, na ikarua ni nona Kabani. Sa vakalailaitaki sobu na kaukauwa vakailavo ni veika tudei e taukena na Yasana baleta ni sa lewai me vakayagataki me ivakadei ni nodrau dinau na kabani erua oqo. Na tubu erau rawata tiko ena rairai sega ni solia edua na ilavo bula ki na Yasana o Ra me vica tale na yabaki baleta ni sa dei tu ga na ka e rawa mai na lisitaki ni vale ka vakakina na ilavo ni sausaumi dinau. Na Tubu e rawa mai na sea ni Fijian Holdings sa vagolei talega kina saumi dinau. E laurai mai na kena itukutuku vakailavo ni sega mada ga ni bau vakasea tu na Yasana ena nona kabani ka sega ni tiko e ligana na lewa ni nodrau cici tiko ena veisiga. Na kena isoqoni, sa dredre me kilai se semati vakacava na ivakarau ni nodrau caka bisinisi ki na Yasana.\nMalumalumu Na Yadravi Ni Lavo\nE sega ni mudu na kena yaco tiko eso na leqa vakailavo ena Veibose ni Yasana. Kena ivakaraitaki, e a mai yali ena Valenivolavola e Tailevu na ivola ni vakacuru ilavo ki na baqe kei na itukutuku vakailavo mai na baqe me tekivu mai na Tiseba 1996 ki na Me 1998. Na sasaga kece e caka me rau laukune e sega ni mana. Ena 31 ni Tiseba 1996, e a vakacurumi e $66,222.55 ki na baqe, mai na iwiliwili oqori e sega ni kune vakaivola ena baqe e $32,673.30. E a qai kunea na butako oqo e dua na daunilavo ena Tabacakacaka iTaukei sa mai qarava tiko na ivola ni lavo o ya ni sa mai leqa na dauniyau mai Tailevu ena Epereli, 1999. BA E sega ni vakaraitaka na Bose ni Yasana o Ba, ena iotioti ni nona itukutuku vakailavo ka soli vua na Daunivakadidike Levu Vakailavo ena 1997, na nodra sea ki na Fijian Holdings Ltd, Fiji Poultry Company Ltd kei na Unit Trust of Fiji. E sega tu ni saumi na VAT. Edua na dinau mai na Asset Management Bank na kena levu e $12,269 e sega talega ni vakaraitaki ena itukutuku vakailavo. Na dinau tale eso mai na FNPF kei na FDB ka soli ki na Ba Provincial Holdings Ltd, ena ruku ni yaca ni yasana, era sega talega ni cavuti ena itukutuku vakailavo. E sega ni se kasa tiko ki na yasana na levu ni yau sa taukena tu. Kuria oqori, na itukutuku vakailavo ni Rogorogoivuda House kei na Ba Provincial Holdings Ltd e se sega tu ga ni vakadeitaka. O ira mada ga na kena dau mai na Valenivolavola nei koya na Daunivakadidike Levu Vakailavo, era sega ni vakamuria rawa ena kena sakubeta.\nNa Vuana Sa I Koyakoya Tikoga\nVeitalia ga na cava era cakava na Bose ni Yasana ki na nodra ilavo, na iwiliwili era taura tiko mai na matanitu ena veiyabaki sa ikoyakoya tikoga. E na yabaki lima me tekivu mai na iotioti ni gauna e bau solia kina na nona itukutuku vakailavo edua na yasana, na cau ni Matanitu ki na 14 na Bose ni Yasana e sega ni veisau mai na iwiliwili e volekata tiko na $1.5 na milioni. Kena ibalebale ni ra ciqoma na veiyasana e sivia na $100,000 vakacaca ena veiyabaki. Na ka bibi duadua sa ikoya, ni sa dodonu na kena gole na ilavo vei ira na lewenivanua ka sa dodonu talega mera vaqaqa se sa vakayagataki tiko vakacava. Na gaunisala uasivi duadua e rawa ni laurai kina se sa vakayagataki tiko vakacava na ilavo ena Veibose ni Yasana sa ikoya na kena soli na itukutuku vakailavo e vakaraitaka na ivurevure kece ni lavo e rawa mai, kei na kena vakayagataki, me vaka e dusimaki koto ena Tikina e 33(3) ni Dusidusi Vakalawa ni Tabacakacaka ni Veika Vakaitaukei (1996). E sega ni se vakasaurarataki na idusidusi vakalawa oqo ka sa vakamavoataki keda kece. Era leqa na lewenivanua mai na lailai ni sala ni veiqaravi era gadreva tu me tadola vei ira. Era lusi talega na dau saumi vakacavacava baleta ni lailai wale ka sega dina ga ni kilai na yaga ni lavo era dau solia. Ka bau leqa talega na vanua mai na kena sa tuvakadua na veivakatorocaketaki ena loma ni vanua, na itavi era okati talega kina na Bose ni Yasana. E gadrevi me raici na veiliutaki e kaukauwa cake ena Minisiteri ni Veika Vakaitaukei me sotava na dredre ni veika vakailavo oqo. E tukuni ena iVola Dusidusi Vakalawa ni Veika Vakaitaukei, “na iLiuliu Levu ni Minisiteri ni Veika Vakaitaukei …………sa tu vua na dodonu ena veigauna kecega me vakadikeva na vei iVola ni Lavo kecega”. Me sa na tekivu vakaukauwataka na Tabacakacaka ni Veika Vakaitaukei na kena vakalevutaki cake na cakacaka vakasavasava mai vei ira na Bose ni Yasana. E a tarai vakavicasagavulu na Tabacakacaka ni Veika Vakaitaukei me dua na nona ivakamacala. E sega ni saumi mai na kerekere kece oqori.\nI Naki Vaka Politiki\nE dodonu me vakaraitaka na nona yalodei na matanitu ena nona walia na leqa oqo, ia e sega ni via cakava. Na vuna sa ikoya nira sega ni vinakata mera cakava edua na ka me vakayavalata na nodra yavu ni veitokoni vakapolitiki, ka tu vakalevu ga ena veitikotiko vakaitaukei ena loma ni vanua. E ka ni rarawa ka ka ni lasa talega ni o ira sara ga era sa mai leqa vakalevu taudua ena vuku ni nodra sega ni solia na nodra ripote vakailavo na Bose ni Yasana, sa i ira ga era a digitaka na matanitu oqo me veiliutaki. O ira na iliuliu Taukei ena Matanitu ni SDL/CAMV, era sa dau saga vakawasoma me vakalevutaka mai na ilavo na matanitu me soli vei ira na iTaukei e Viti, ena ruku ni Blueprint ni Veivuke e Vagolei Vakatabakidua vei ira. Ia, na levu ni veivuke ni matanitu kivei ira na iTaukei ena sega ni rawata mai na veivakatorocaketaki e gadrevi. Me yacova na nodra sa soli ira taucoko na iliuliu iTaukei, me kena vakaraitaki, ki na kena vakavinakataki cake na qaravi ni lavo kei na cakacaka vakadodonu ena Veibose ni Yasana, era sa dau vakayagataka vakavuqa me nodra valenivolavola ni veidigidigi, ka vakayavalata mai kina na veitokoni ni lewenivanua iTaukei, ena toso leqaleqa tikoga na sasaga ni veivakatorocaketaki ena taudaku ni veikoro lelevu.\nJone Dakuvula, Director of Programmes, CCF


‘E Solia na Kalou na Kaukaua Vei Koya e Oca’—Aisea 40:29 | Vulici\nNa Vale ni Vakatawa (iTabataba e Vulici) | Janueri 2018\nWILIKA ENA VOSA Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu vakaViti\n“E Solia na Kaukaua Vei Koya e Oca”\nNoda tikinivolatabu ni yabaki 2018: “O ira na nuitaki Jiova era na vakaukauataki tale.”—AISEA 40:31.\nSERE: 3, 47\nE SEMA VAKACAVA NA VEITIKINIVOLATABU QO KEI NA NODA TIKINIVOLATABU NI YABAKI?\n2 Korinica 12:9, 10\n1. Na leqa cava eda vakila tu nikua? Na cava ena vakamarautaki Jiova? (Raica na imatai ni iyaloyalo.)\nEDA sega ni vulagi ena levu na leqa nikua. E levu na tacida era tauvimate bibi. So era sa qase, ia era se qaravi ira tale tiko na wekadra itabaqase. So tale era saga tiko mera vakarautaka na ka mada ga mera bula kina na vuvale, sega ni ka mera vutuniyau kina. Eda kilai ira tale ga era sotava e vica vata na leqa ena dua ga na gauna! Na veika kece qori ena vinakati kina vakalevu na gauna kei na kaukaua, sega ni wili kina na ilavo era vakayagataka. Ia na noda nuitaka vakatabakidua na yalayala ni Kalou, ena dei kina na noda vakabauta na veigauna vinaka se bera mai. Ena vakamarautaki Jiova tale ga!\n2. E uqeti keda vakacava na Aisea 40:29, ia na cava e rawa ni vakatarabetaki keda?\n2 Vakacava e dau vakamalumalumutaki iko ena so na gauna na veika dredre o sotava? Levu tale ga era vakila qori. E tukuni ena iVolatabu ni so mada ga na dausokalou yalodina era dau nanuma ena so na gauna ni sa oti sara ga nodra kaukaua. (1 Tui 19:4; Jope 7:7) Ia era sega ni soro koso, era nuitaki Jiova tiko ga me vakaukauataki ira. Era sega ni vakanuinuikara ni “solia” na Kalou “na kaukaua vei koya e oca.” (Aisea 40:29) E ka ni rarawa ni so na dauveiqaravi ni Kalou nikua era nanuma ni sala vinaka duadua mera vosota kina, oya mera ‘cegu mada vakalailai mai na dina,’ ni vaka me sa icolacola bibi na nodra itavi vaKarisito, sega ni vu ni veivakalougatataki. Era muduka gona nodra wilika na Vosa ni Kalou, nodra tiko ena soqoni kei na nodra vakaitavi ena cakacaka vakaitalatala—na ka sara ga e vinakata o Setani.\n3. (a) Eda na vakaseva vakacava na inaki i Setani me vakamalumalumutaki keda? (b) Cava eda na veivosakitaka ena ulutaga qo?\n3 E kila vinaka tu na Tevoro ni na vakaukauataki keda na noda vakaitavi vakalevu ena cakacaka vaKarisito, qori sara ga na ka e cata. Ni o yalolailai, mo kua sara ni muduka nomu veiwekani kei Jiova. Toro volekati koya, ‘ena vakataudeitaki iko, ena vakaukauataki iko.’ (1 Pita 5:10; Jeme. 4:8) Ena ulutaga qo, eda na dikeva kina e rua na ituvaki e rawa ni vakaluluqataka noda qarava na Kalou, eda na veitalanoataka tale ga na yaga ni ivakavuvuli vakaivolatabu meda rawa ni vosota kina. Ia kena imatai, meda dikeva mada na nona dau veivakaukauataki o Jiova me vaka e tukuni ena Aisea 40:26-31.\nERA NA VAKAUKAUATAKI TALE NA NUITAKI JIOVA\n4. Na cava eda vulica ena Aisea 40:26?\n4 Wilika na Aisea 40:26. Sega ni dua e wilika rawa na kalokalo kece ni lomalagi. Era vakabauta na saenitisi ni tiko e 400 na bilioni na kalokalo ena dua mada ga na isoso kalokalo e vakatokai me Milky Way. E vakayacani ira yadudua o Jiova. Na cava eda vulica? Ke sa kauaitaka na Kalou na nona ibulibuli era sega ni vosa se kila e dua na ka, sa qai wacava o keda na qaravi koya tiko nida lomani koya. Nida sega ni porokaramutaki meda lomani koya! (Same 19:1, 3, 14) E kilai keda vinaka na Tamada dauloloma. E ‘kila vinaka na iwiliwili ni drauniuluda.’ (Maciu 10:30) E vakadeitaka na daunisame: “E kila vinaka o Jiova na ka era sotava na tamata tawacala.” (Same 37:18) E kila na ka eda dau vakatovolei kina, e rawa tale ga ni vakaukauataki keda meda vosota tiko ga.\n5. Eda vakadeitaka vakacava ni rawa ni vakaukauataki keda o Jiova?\n5 Wilika na Aisea 40:28. O Jiova e iVurevure ni kaukaua levu. Vakasamataka mada na kaukaua e tiko ena noda matanisiga. E dikeva o David Bodanis, e dau vola na ka e dikevi vakasaenisi: “Na kaukaua levu e kaburaka na matanisiga ena dua na sekodi e tautauvata kei na kaukaua ni [vica na bilioni] na gasaukuro.” E cakacakataka e dua na dauvakadidike ni “kaukaua e kaburaka tiko nikua” na matanisiga “ena dua na sekodi e veirauti vinaka meda bula tiko kina ena loma ni 200,000 na yabaki!” Vakacava eda vakatitiqataka ni o koya e “vakania” tiko na matanisiga, e rawa tale ga ni vakaukauataki keda meda vosota na noda leqa kece?\n6. E veivakacegui vakacava na ivua i Jisu? Ena uqeti keda vakacava qori?\n6 Wilika na Aisea 40:29. E vu ni marau levu na qaravi Jiova. E kaya o Jisu vei ira na nona tisaipeli: “Ni mai cola na noqu ivua.” E tomana: “Oni na kunea kina na vakacegu. E veivakacegui na noqu ivua, e mamada tale ga na noqu icolacola.” (Maciu 11:28-30) E dina taucoko qori! So na gauna eda wawale nida se qai biubiu meda lai soqoni se cakacaka vakaitalatala. Ia vakacava nida sa lesu mai? Macala ga nida na vakila na vakacegu, e vakarautaki keda tale ga meda vosota na veivakatovolei. E vu dina ni vakacegu na ivua i Jisu!\n7. Vakamacalataka e dua na ivakaraitaki e dina kina na Maciu 11:28-30.\n7 Dua na tacida yalewa eda na vakatoka me o Kayla, e dau oca vakalevu, lomabibi, mosi kaukaua tale ga na uluna. E dau dredre ena so na gauna me tiko ena soqoni. Ia na gauna e tiko kina ena soqoni soqovi levu, e vola: “E vunautaki na veika me baleta na yalolailai. Sa bau totoka na ivunau ni tau ena dela ni veinanumi kei na veikauaitaki, au tagi sara ga. Au kila kina ni bibi meu dau tiko ena soqoni.” Dua na ka nona marau ni tiko ena siga ya!\n8, 9. Na cava e vakaibalebaletaka o Paula ni vola: “Niu malumalumu, au sa qai kaukaua”?\n8 Wilika na Aisea 40:30. Se mani vakacava na levu ni ka eda kila, se vakaiyalayala tiko ga na ka eda rawa ni cakava ena noda kaukaua. E bibi meda kila kece tiko qori. E dau nuitaki na yapositolo o Paula, ia e vakaiyalayala na nona kaukaua, sega ni cakava kina na ka kece e vinakata. E talaucaka na lomana vua na Kalou, qai tukuni vua: “Ni na qai taucoko na noqu kaukaua ena nomu malumalumu.” E matata vei Paula na ka e vakasalataki kina. E kaya sara: “Niu malumalumu, au sa qai kaukaua.” (2 Kor. 12:7-10) Cava e vakaibalebaletaka?\n9 E kila o Paula ni lailai na ka e rawa ni cakava ke sega ni vukei koya na ivurevure ni kaukaua levu. Ni vakaiyalayala na ka e rawa ni cakava, e dau vakaukauataki koya na yalo tabu ni Kalou. E vakayacora kina eso na itavi e sega ni colata rawa ena nona kaukaua ga. E dina tale ga qori me baleti keda. O Jiova ga ena rawa ni vakaukauataki keda!\n10. E vukei Tevita vakacava o Jiova me vosota na veika dredre?\n10 E dau vakila vakalevu na daunisame o Tevita na kaukaua ni yalo tabu. E lagata: “Ena nomuni veivuke au rawa ni saqati ira kina na ilala daubutako. Ena kaukaua ni Kalou au rawa ni kabata kina na bai.” (Same 18:29) E tiko eso na bai se leqa eda sega ni “kabata” rawa ena noda kaukaua ga, eda vinakata gona na veivakaukauataki i Jiova.\n11. Vakamacalataka na itavi ni yalo tabu meda vosota kina na noda leqa.\n11 Wilika na Aisea 40:31. Ena sega ni vukatubu qai vakanawanawa tu e macawa na ikeli ena nona kaukaua ga. Na katakata ni cagi e vakavuna me tubu toka kina e cake, e maroroya vinaka tale ga nona igu. Ni dau dredre gona na itavi o vakacolati kina, nanuma tiko na ikeli. Vakamasuti Jiova me ‘vukei’ iko ni vakayagataka na “dauveivuke, na yalo tabu.” (Joni 14:26) Ka ni marau ni tu vakarawarawa ena veigauna eda vinakata kina. Eda dau vinakata sara ga na veivuke ni Kalou ena gauna eda veileqaleqati kina kei na dua ena ivavakoso. Ia cava e dau vakavuna qori?\n12, 13. (a) Na cava era dau veileqaleqati kina ena so na gauna na lotu vaKarisito? (b) Cava eda vulica me baleti Jiova ena itukutuku kei Josefa?\n12 E dau yaco na veileqaleqati nida valavala ca kece. Ena tiko ga na gauna era na vakacudrui keda kina eso na noda itokani vakabauta ena ka era kaya se cakava, se da vakacudrui ira. E dau vakatovolei keda sara ga. Me vaka ga eso tale na ka eda vakatovolei kina, e dau vakalaiva o Jiova meda vakaraitaka na noda yalodina nida vulica meda cakacaka ena duavata kei ira na tacida e lomani ira o koya.\nE sega ni guilecavi Josefa o Jiova, ena sega tale ga ni guilecavi iko (Raica na parakaravu 13)\n13 Na nona vakalaiva o Jiova mera vakatovolei na nona dauveiqaravi e laurai ena itukutuku kei Josefa. Ni se cauravou, ratou volitaki koya me bobula na tuakana vakacabecabe, kau sara kina e Ijipita. (Vkte. 37:28) E raica vinaka tu o Jiova na ka e yaco qori, e rarawataka nona vakalolomataki na nona itokani, na cauravou yalodina qo. Ia a sega ni tarova. E beitaki tale ga o Josefa ni via kucuva na wati Potifa, mani bala e valeniveivesu. A sega tiko ga ni cakava e dua na ka o Jiova. Vakacava sa guilecavi koya na Kalou? Kena veibasai: “E qai vakavuna o Jiova me tini vinaka na ka kece e cakava [o Josefa].”—Vkte. 39:21-23.\n14. Vakacava e yaga ena noda bula vakayalo kei na bula vakayago na noda “biuta” na cudru?\n14 Dua tale na ivakaraitaki qo. Eso na dauveiqaravi ni Kalou era vakalolomataki me vakataki Tevita. Ia a sega ni vakalaiva na ituvaki qori me vakaleqai koya. E vola ga: “Mo biuta na cudru qai vakanadakuya na katakata, kua ni rarawa qai goleva na caka ca.” (Same 37:8) Na vuna levu meda “biuta” kina na cudru, oya nida via vakatotomuri Jiova, e “sega ni totogitaki keda me vaka na noda ivalavala ca.” (Same 103:10) E tiko tale ga na yaga ni noda “biuta” na cudru. Na cudru e rawa nida tauvimate kina me vaka na tubunidra kei na ceguoca. E rawa ni vakacacana na yate kei na yatekia, sega tale ga ni qaqi vinaka kina na keda. Na gauna eda cudru kina, eda sega ni lewa vinaka na ka eda vakasamataka. So gona na gauna eda cudru kina, eda na lomabibi tu vakadede. Ia e kaya na iVolatabu “na yalovinaka e bulabula kina na yago.” (Vkai. 14:30) Eda na vosota vakacava na noda rarawa meda veiyaloni tale kei ira na tacida? Ena noda muria na ivakasala vuku vakaivolatabu.\nNIRA VAKACUDRUI KEDA NA TACIDA\n15, 16. Eda na torova vakacava e dua e vakacudrui keda?\n15 Wilika na Efeso 4:26. Sa matau meda vosota na veivakalolomataki nikua. Ia ni vakacudrui keda e dua na itokani vakabauta ena ka e kaya se cakava, dua na ka na noda rarawa. Kaya mada ke da sega ni guilecava rawa na ka e yaco. Vakacava ena vakayabaki noda katona tu qori? Se da na muria na ivakasala vuku ena iVolatabu meda walia totolo? Na balavu ga ni noda lokuyara, na dredre ni noda veiyaloni kei ira na tacida.\n16 De dua o sega ni guilecava rawa na nona vakacudrui iko e dua na tacimu. Na cava o na cakava mo drau veiyaloni tale kina? Kena imatai, masu vei Jiova mai vu ni lomamu. Kerei koya me vukei iko me veiuqeti nomudrau veivosaki kei na tacimu. Nanuma tiko ni itokani tale ga i Jiova. (Same 25:14) E lomani koya na Kalou. E dau yalovinaka o Jiova vei ira na nona itokani, e vinakata meda cakava tale ga qori. (Vkai. 15:23; Maciu 7:12; Kolo. 4:6) Oti mo vakasamataka tale na ka o na tukuna. Kua ni nanuma ni nakita na tacimu nona vakararawataki iko, kua ni totolo ga nomu raicalataki koya. De o vakavuna tale ga na nomudrau veileqaleqati. O rawa ni tekivuna na veivosaki ni o kaya, “Vosoti au ke cala na noqu rai, ia na nomu vosa vei au enanoa au. . . ” Ke drau sega ni veiyaloni rawa ena veivosaki qori, qara e dua tale na gauna mo drau veivakameautaki kina. Masulaki koya tiko ga vei Jiova, kerea me vakalougatataki koya. Kerea na Kalou me vukei iko mo kauaitaka ga vakalevu na veika e vinaka kina na tacimu. Se mani cava e yaco, mo nuidei ni na marautaka o Jiova na nomu saga mo drau veiyaloni kei na tacimu—e itokani tale ga ni Kalou.\nNI VAKARARAWATAKI KEDA NA NODA CALA MAKAWA\n17. Na cava e rawa ni cakava o Jiova meda vakavinakataka tale kina na keda ituvaki nida valavala ca, cava meda vakayagataka kina na isolisoli qori?\n17 Era nanuma eso ni sega ni ganiti ira mera qaravi Jiova nira valavala ca bibi ena dua na gauna. E dau vakavu rarawa ke ora tiko na lomada. Qori na ka e vakila o Tui Tevita, e kaya: “Niu galu tiko, sa yavu na suiqu ena noqu vutugu voli ena siga taucoko. Ena siga kei na bogi sa bibi vei au na ligamuni.” Ka ni marau ni walia na leqa qori o Tevita me vaka e dua e matua vakayalo. E vola: “Au sa qai vakatusa vei kemuni na noqu valavala ca . . . Oni qai vosota na ca ni noqu valavala ca.” (Same 32:3-5) Ke o valavala ca bibi, ena tu vakarau o Jiova me vukei iko mo vakavinakataka tale na kemu ituvaki. Ia e bibi mo ciqoma na veivuke e vakarautaki ena ivavakoso. (Vkai. 24:16; Jeme. 5:13-15) Kua ni lokuyara ni na vakatau kina na nomu bula tawamudu! Vakacava ke sa dede sara na kena vosoti nomu cala, ia o se ora tiko ga kina?\n18. E yaga vakacava na ivakaraitaki i Paula vei ira na nanuma ni sega ni ganiti ira na loloma ni Kalou?\n18 Eso na gauna e dau rarawataka na yapositolo o Paula na nona cala makawa. E vakatusa: “O yau na imurimuri sara ni yapositolo, e sega mada ga ni ganita meu vakatokai meu yapositolo niu dau vakacacana na ivavakoso ni Kalou.” Ia e tomana: “Ena loloma soli wale ga ni Kalou, au mai yacova kina na vanua au sa tu kina qo.” (1 Kor. 15:9, 10) Sa sega ni kauaitaka o Jiova na ka e dau kilai tu kina, e namaka tale ga me cakava qori o Paula. Ke o veivutunitaka nomu cala makawa mai vu ni lomamu, mo lomavakacegu ni na lomani iko o Jiova. Mo vakabauta gona na nona vosa, ciqoma na nona veivosoti!—Aisea 55:6, 7.\n19. Na cava na noda tikinivolatabu ni yabaki 2018? Cava e veiganiti kina?\n19 Ni sa vakarau cava na ituvaki kei vuravura nikua, meda namaka tiko ni sa na qai levu ga na leqa. Ia mo nuidei ni o koya e “solia na kaukaua vei koya e oca kei na igu levu vei ira na malumalumu” ena solia vei iko na ka kece o vinakata mo kua kina ni soro. (Aisea 40:29; Same 55:22; 68:19) Ena yabaki 2018, meda nanuma dei tiko na itukutuku bibi qo ena gauna kece eda tiko kina ena Vale ni Soqoni. Qori na noda tikinivolatabu ni yabaki: “O ira na nuitaki Jiova era na vakaukauataki tale.”—Aisea 40:31.\nERA YALORAWARAWA Era Yalorawarawa Mera Gole i Madagascar\nMarautaki Nida Duavata ena iVakananumi\nSoli ka Vua na Vunibula\nNa Loloma e Rawati Kina na Marau Dina\nRaica na Kena Duidui\nText Sala me download kina na ka e tabaki NA VALE NI VAKATAWA (ITABATABA E VULICI) Janueri 2018\nNA VALE NI VAKATAWA (ITABATABA E VULICI) Janueri 2018


TLTB - Dinau ni Rede\n► iTaukei ► Saumi Lisi ► Dinau ni Rede\nNa Cava me Saumi?\nNa rede ni lisi kei nai sau ni veiqaravi.\nNa Gauna Cava me Saumi Kina?\nEna Janueri (na rede ni Janueri kina June) kei na Jiulai (na rede ni Jiulai kina Tiseba) ena veiyabaki. Ena 2 na vula oqo, esa dau vakau kina vei ira kece nai taukei ni lisi na tikidua mera sauma na nodra rede.\nMe Saumi e Vei?\nNa veivanua kece e tiko kina na neitou vale ni volavola, era sa tiko talega kina na neitou dauniveiqaravi mera ciqoma na nomuni sausaumi. E rawa ni ko ni solia nai lavo qaqa (cash) ka rawa talega ni ko ni vakayagataka na nomuni Cards.\nNa sausaumi e rawa talega ni vakayacori ena dua ga na tabana nei MH, se Post Office, se dua na baqe vakabisinisi (ANZ, Westpac, BSP) ko voleka kina.\nMe vakarawarawataka vei kemuni, e rawa talega ni ko ni sausaumi ena mona livaliva (internet banking).\nNi sega ni saumi na rede ni lisi, e i vakaraitaki ni nona sega ni dinata na veidinadinati nai taukei ni lisi ka na rawa vua na Matabose (TLTB) me vakayacora eso na ka, ka rawa ni tini sara kina ena mataveilewai.\nKeitou vakamamasu mo ni dau sauma na nomuni rede ena kena gauna me kakua kina ni sotavi na dredre vakaoqo.


YacataFiji.Org: Voca ni Takia kei na Sui ni Kaitoga\nVoca ni Takia kei na Sui ni Kaitoga\nEna gauna e Tui Yacata kina ko Ilaitia Baleinamoto, nai katolu ni Tui Yacata, rauta na 1860s, e donua na i valu i Wainiqolo nodra i liuliu na Toga. Donua na nona gauna a biu kina o Kakabale ka ra lesu tale mai na qase ki Totokana. A donumaka talega na nona gauna era yaco mai matasawa e Yacata na mataivalu nei Wainiqolo kara mai kerea mera mai lako vata ki Taveuni mesa la'ki valuti ko Tui Cakau. A mani vakaraitaka na Tui Yacata ni na sega ni rawa me la'ki valuta na nona Turaga. Mera sa lako ga kevaka era sa bula mai mera qai mai sota.\nEra mani ravuti kece na Toga ena i valu mai Wairiki vei Tui Cakau ka ra dro na kenai vovo ka yaco mai Yacata eso. E tukuni ni ra moku ka colati cake ena nodra takia ki na koro makawa ko Kakabale, na yavutu kei Yacata, e ulunivanua.\nSa toka oqori ena i taba na vovo ni nodra takia kei na binibini sui ena dua na qara ena botoni ulunivanua mai Yacata. Oi rau na tiki ni takia ka vo tu oqo, e dau kabi ena dago ni takia. Na veika makawa vaka oqo ena tiki ni sasaga ni kena tauyavu na bisinisi ni saravanua mai Yacata, mera la'ki sikova na veika se itikotiko makawa eso mai Yacata.\nPosted by Sai Lealea at 3:34 PM


Vakadeitaki ena iTukutuku Makawa na Vanua era Tiko Kina e Dua na Yavusa e Isireli\nWILIKA ENA VOSA Afrikaans Albanian Amharic Arabic Arabic (Lebanon) Armenian Azerbaijani Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Faroese Finnish Fon French Ga Georgian German Greek Hausa Hebrew Hiligaynon Hungarian Iloko Indonesian Italian Japanese Javanese Kannada Kinyarwanda Kirghiz Korean Lari Lingala Lithuanian Malagasy Malay Malayalam Mapudungun Myanmar Ndebele (Zimbabwe) Norwegian Oromo Pangasinan Persian Polish Portuguese (Brazil) Portuguese (Portugal) Romanian Russian Russian Sign Language Sango Serbian (Cyrillic) Serbian (Roman) Shona Sinhala Slovak Slovenian Spanish Sunda Swahili Swedish Tagalog Thai Turkish Ukrainian Uzbek Uzbek (Roman) Valencian Vietnamese Welsh Yoruba vakaViti\nE vakamacalataki ena iVolatabu ni gauna era tawana kina na Vanua Yalataki na Isireli era qai wasea vakayavusa. E tini na ivotavota qele e nodra na yavusa i Manasa ena ra kei Joritani, era wasei tani mai na vo ni yavusa. (Josua 17:1-6) Vakacava e dua na kena ivakadinadina e kune ena vakekeli?\nEna 1910, e kune e Samaria na tikitikinikuro qele era volavolai tu. E volai tu kina eso na itukutuku ena vosa vakaIperiu, me baleta na vakau ni so na iyaya me vaka na waini kei na waiwai ni sasauni ena valenitui. E kune e 102 taucoko na tikitikinikuro qele va qori ena ikawalu ni senitiuri B.G.V., ia e 63 ga e rawa ni wiliki qai vakamatatataki kina na tikinisiga, yaca ni yavusa, yacadra o ira na vakauta na iyaya, kei koya e lai taura.\nEra wili ena yavusa i Manasa na mataqali kece e laurai ena Tikitikinikuro Qele Volai ni Samaria. E kaya na NIV Archaeological Study Bible, qori e vakaraitaka“ na isema e tiko ena yavusa i Manasa kei na vanua e tukuna na iVolatabu nira vakaitikotiko kina.”\nLaurai toka ena volavola ceuti qo e dua na marama na yacana o Noah, e kawa i Manasa\nE vakadinadinataki tale ga ena Tikitikinikuro Qele Volai ni Samaria na dina ni veika e vola na dauvolaivolatabu o Emosi me baleti ira na vutuniyau ena vanua qori: “Era gunu waini ena bilo sinai, era lumulumu ena waiwai talei.” (Emosi 6:1, 6) E vakadinadinataki ena Tikitikinikuro Qele Volai ni Samaria nira vakau na iyaya ena vanua era tawana na tini na yavusa i Manasa.\niMeli iMeli Vakadeitaki ena iTukutuku Makawa na Vanua era Tiko Kina e Dua na Yavusa e Isireli\nO Se Nanuma Tiko?—Julai 2015


Veivakavulici na Qase ni iVavakoso ena Qaravi iTavi | Vulici\n“Na ka o rogoca vei au . . . , mo tukuna qo vei ira na tagane yalodina.”—2 TIM. 2:2.\nNa sala cava ena veivakaukauataki kina na qase ni ivavakoso?\nNa tikinivolatabu cava ena uqeta na tacida e sega ni via qaravi itavi me veisautaka na nona rai?\nEra na vakatotomuri Ilaisa vakacava na tacida era vakavulici?\n1. (a) Na cava era dau kila na dauveiqaravi ni Kalou me baleta na veivakavulici, e yaga vakacava qori nikua? (b) Na cava eda na veivosakitaka ena ulutaga qo?\nERA dau kila tu na dauveiqaravi ni Kalou ni yaga vakalevu na veivakavulici. Na peteriaki o Eparama e “soqoni ira sara na nona tamata era vakavulici ena vala” mera vakabulai Loti, ra qai qaqa. (Vkte. 14:14-16) Ena gauna i Tui Tevita, o ira na daulagasere ena vale ni Kalou “era vakavulici mera sere vei Jiova,” mera vakalagilagi koya. (1 Vei. 25:7) Nikua, eda vala tiko vakayalo kei Setani kei ira nona ilala. (Efeso 6:11-13) Ena gauna vata qori, eda saga tale tiko ga meda vakalagilagi Jiova. (Iper. 13:15, 16) Koya gona, me vakataki ira na dauveiqaravi ni Kalou ena gauna makawa, e bibi meda vakavulici. Ena ivavakoso, e nuitaki ira na qase o Jiova mera dau vakavulici ira eso tale. (2 Tim. 2:2) Na iwalewale cava era na vakayagataka na qase matua mera vakavulici ira na tagane mera rawata na ivakatagedegede mera qarava kina na qelenisipi?\nVAKAUKAUATAKI VAKAYALO O KOYA E VULI\n2. Ni bera ni vakavulici e dua na tacida tagane, na cava ena cakava na qase? Na vuna?\n2 Ni o dua na qase ni ivavakoso, o vaka tiko na dauteitei. Ni bera ni tea na sore ni itei, ena biuta rawa na maniwa ena qele me rawa ni bulabula kina. Ni bera tale ga ni o vakavulica e dua na tacida tagane e sega ni matau na qaravi itavi, e bibi mo wasea rawa vua eso na ivakavuvuli vakaivolatabu me uqeti koya me ciqoma na veivakavulici.—1 Tim. 4:6.\n3. (a) Ena vakayagataki vakacava na Marika 12:29, 30 ena veivosaki kei koya e vuli? (b) Ena yaga vakacava vei koya e vuli ni masulaki koya na qase?\n3 Mo kila na sala e uqeta kina na nona rai se ivakarau e dua na tacida tagane na ka dina, o rawa ni tarogi koya, ‘E veisautaka vakacava nomu bula na nomu yalataki iko vei Jiova?’ Na taro qori ena rawa ni tini ena dua na veivosaki vinaka me baleta na vuna eda qaravi Jiova kina mai vu ni lomada. (Wilika Marika 12:29, 30.) E rawa ni o masu ni oti nomudrau veitalanoa, ni o kerea na yalo tabu i Jiova me vukei koya ena ka e vakavulici kina. Ena uqeti koya dina na tacida qori ni o masulaki koya!\n4. (a) Tukuna eso na ivakaraitaki vakaivolatabu ena uqeti koya e vuli me toso vakayalo. (b) Na isausau cava me nanuma tiko na qase ni ivavakoso ni vakavulica tiko e dua?\n4 Ena itekitekivu ni veivakavulici, dikeva vata kei na tacida e vuli eso na itukutuku ena iVolatabu me raica kina na bibi ni yalorawarawa, me nuitaki qai yalomalumalumu. (1 Tui 19:19-21; Niem. 7:2; 13:13; Caka. 18:24-26) E yaga dina na itovo qori vei koya e vuli me vaka ga ni yaga ina qele na maniwa Ena vakatotolotaka nona tubu vakayalo. E kaya e dua na qase ni ivavakoso mai Varanise o Jean-Claude: “Na noqu isausau ni veivakavulici oya meu vukei koya e vuli me matua vakayalo. Au dau vaqara na gauna veiganiti me keirau wilika vata e dua na tikinivolatabu me rawa ni ‘dolava na matana na veika veivakurabuitaki’ ena Vosa ni Kalou.” (Same 119:18) Na cava eso tale na sala ena vakaukauataki kina vakayalo o koya e vuli?\nVAKATUTUTAKA NA ISAUSAU VAKAYALO—TUKUNA NA VUNA\n5. (a) Na cava e bibi kina me veivosakitaki kei koya e vuli na isausau vakayalo? (b) Na cava e bibi kina vei ira na qase mera vakavulica e dua ni se gone? (Raica na ivakamacala e ra.)\n5 Tarogi koya e vuli, ‘Na cava soti nomu isausau vakayalo?’ Ke se sega ni tekia e dua na isausau, vukei koya me tekia e dua e rawa ni sauva. Tukuna vua na isausau vakayalo o tekia ena dua na gauna kei na marau o vakila ni o sauva. E iwalewale rawarawa sara qo, ia e yaga dina. E nanuma lesu o Victor e dua na qase ni ivavakoso mai Aferika, e painia tale ga: “Niu se gone, e maqosa dina nona vakatarogi au e dua na qase me baleta noqu isausau. Na taro qori e uqeti au meu vakasamataka vinaka noqu cakacaka vakaitalatala.” Era dau vakabibitaka na qase matua mera vakavulici na tacida tagane nira se gone, de dua nira se itabagone, me soli vei ira na itavi ena ivavakoso e ganita nodra yabaki ni bula. Ena vukei ira qori me dei tiko ga ena nodra vakasama na isausau vakayalo nira sa yacova na yabaki ni bula vakaitabagone e levu kina na ka ni veivakawelei.—Wilika Same 71:5, 17. *\nVakamacalataka na vuna me qaravi kina e dua na itavi, vakavinavinakataka na kena qaravi rawa na itavi qori (Raica na parakaravu 5-8)\n6. Na cava e vakabibitaka o Jisu ena iwalewale ni nona veivakavulici?\n6 E rawa ni o uqeti koya tale ga e vuli tiko me veiqaravi ni o tukuna vua na ka me cakava kei na vuna me cakava kina. Ni o yavutaka vinaka nomu ivakamacala, o sa vakatotomuria tiko na Qasenivuli Levu o Jisu. Kena ivakaraitaki, ni bera ni vakaroti ratou nona tisaipeli o Jisu me ratou veivakatisaipelitaki, e tukuna vei ratou na vuna me ratou talairawarawa kina. E tukuna: “Sa soli vei au na lewa kece mai lomalagi kei vuravura.” E tomana tale: “Ni lako moni vakavulici ira na lewe ni veivanua kece ga mera noqu tisaipeli.” (Maciu 28:18, 19) O na vakatotomuria vakacava na iwalewale ni veivakavulici i Jisu?\n7, 8. (a) Era na vakatotomuria vakacava na qase nikua na iwalewale ni veivakavulici i Jisu? (b) Na cava e bibi kina me dau vakavinavinakataki o koya e vuli? (c) Na vakatutu cava ena yaga vei ira na qase nira vakavulici ira na tacida tagane? (Raica na kato “ iWalewale ni Veivakavulici.”)\n7 Vakaraitaka vei koya e vuli ni yavutaki ena iVolatabu na ka e kerei me cakava. O sa vakavulici koya tiko me yavutaka nona rai ena ivakavuvuli vakaivolatabu. Kena ivakaraitaki, o tukuna vua e dua na tacida tagane me raica me dau savasava tu ga na matamata ni Vale ni Soqoni, me kua ni yaco tale ga kina na vakacalaka. Dikeva na Taito 2:10 qai vakamacalataka vua ni itavi e qarava me vakavinakataki kina na Vale ni Soqoni e “vakacaucautaki kina na ivakavuvuli ni noda iVakabula, na Kalou.” Rawa ni o tukuna vua me dau nanumi ira na itabaqase ena ivavakoso, kei na sala e yaga kina vei ira na nona qarava na itavi oya. Na veivosaki va qori e tiki ni veivakavulici, ena vukei koya me raici ira vakabibi na mataveitacini, sega ni ka e vakaroti vua. Ena marautaka o koya ni raica ni yaga vei ira na mataveitacini ena ivavakoso na itavi e qarava.\n8 Kena ikuri, vakavinavinakataka nona sasaga ni muria na ka o vakatututaka. Na cava e bibi kina qori? Nomu vakavinavinakataki koya mai vu ni lomamu ena vakabulabulataki koya, me vaka ga na yaga ni wai ena kau.—Vakatauvatana Maciu 3:17.\nIKURI NI ITAVI\n9. (a) Na cava mera cakacaka tale kina vakaukaua na qase ena veivanua vutuniyau? (b) Na cava era sega ni vakabibitaka kina na ka dina eso na gonetagane?\n9 Ena rairai vinakati vei ira na qase ena veivanua vutuniyau mera cakacaka tale vakaukaua, nira saga mera uqeti ira na tagane papitaiso yabaki 20 se 30 vakacaca mera qaravi itavi ena ivavakoso. Era tarogi eso na qase matua ena 20 na vanua torocake mera tukuna na vuna era tu suka kina na tacida gone mera ciqoma na itavi ena ivavakoso. Levu na ka era tukuna, e dua na vuna levu qo: Eso na tacida era sega ni dau uqeti mera tekia na isausau vakayalo nira se gone. O ira mada ga era via tekia na isausau va qori e uqeti ira nodra itubutubu mera saga na cakacaka saumi! E sega ni bibi na ka dina ena nodra bula na gonetagane qori.—Maciu 10:24.\n10, 11. (a) Rawa ni vukei vakacava e dua na tacida e sega ni via qaravi itavi me veisautaka nona rai? (b) Na tikinivolatabu cava e rawa ni veivosakitaki kei koya e dua na qase, na vuna? (Raica na ivakamacala e ra.)\n10 Ena vinakati na sasaga kei na yalovosovoso me veisautaki na nona rai e dua e sega ni via qaravi itavi. E rawa ni veisau na nona rai. Me vaka na nona saga na dauteitei me vakadodonutaka na kau e tubu vakababa, o rawa ni vukei ira vakamalua mera raica ni bibi mera veisautaka na nodra rai me baleta na itavi. Ena sala cava?\n11 Mo saga mo drau veitokani kei na tacida qori. Vukei koya me raica ni yaga ena ivavakoso. Ni toso tiko na gauna, veivosakitaka kei koya eso na tikinivolatabu me vakasamataka kina na nona yalayala vei Jiova. (Dauv. 5:4; Aisea 6:8; Maciu 6:24, 33; Luke 9:57-62; 1 Kor. 15:58; 2 Kor. 5:15; 13:5) O rawa ni tarogi koya, ‘Na cava o masulaka vei Jiova ni o yalataki iko vua?’ Mo uqeti koya ni o taroga, ‘Na cava o nanuma me baleta na rai i Jiova ena gauna o papitaiso kina?’ (Vkai. 27:11) ‘Na cava na rai i Setani?’ (1 Pita 5:8) Kua ni beca na yaga ni kena wiliki eso na tikinivolatabu digitaki vinaka, ni rawa ni uqeti koya vakalevu.—Wilika Iperiu 4:12. *\nMONI YALODINA O KEMUNI NA VULI\n12, 13. (a) Na itovo cava e vakaraitaka o Ilaisa ni vakavulici? (b) E vakalougatataka vakacava o Jiova nona yalodina o Ilaisa?\n12 Vakacava, e bibi na nomuni veitokoni na tacida gone? Na itovo cava ena vukei kemuni? Me saumi qori, meda dikeva mada eso na ka e sotava e dua ni vakavulici ena gauna makawa.\n13 Voleka ni 3,000 na yabaki sa oti, na parofita o Ilaija e kerea na gonetagane o Ilaisa me nona dauveiqaravi. E sega ni bera nona ciqoma na veisureti o Ilaisa, mani qaravi Ilaija ena yalodina ni vakayacora na itavi lalai. (2 Tui 3:11) Ni oti e ono na yabaki na veivakavulici, e kila o Ilaisa ni sa voleka ni cava nona cakacaka o Ilaija e Isireli. E kerei Ilaisa o Ilaija me kua ni muri koya tiko, ia e vakatolu nona tukuna o Ilaisa vei Ilaija: “Au na sega ni biuti iko.” E sega ni via biuta na nona qasenivuli. E raica o Jiova nona yalodina qai vakalougatataki koya ni vakatara me raica nona biubiu vakatubuqoroqoro o Ilaija.—2 Tui 2:1-12.\n14. (a) Era na vakatotomuri Ilaisa vakacava nikua o ira na vuli? (b) Na cava e bibi kina me yalodina o koya e vuli?\n14 O na vakatotomuri Ilaisa vakacava nikua? Kua ni tu suka ni ciqoma na itavi, wili kina na itavi lalai. Raici nomu qasenivuli me dua na itokani, vakaraitaka nomu vakavinavinakataka na ka e cakava ena vukumu. Na ka o cakava e via vaka ga o tukuna tiko vua: “Au na sega ni biuti iko.” Koya e bibi sara, mo yalodina ni o qarava na itavi o lesi kina. Na cava e bibi kina qori? Ni o yalodina ena nomu itavi, o sa vakaraitaka tiko ni o nuitaki ra qai nuidei na qase ni ivavakoso ni vinakata o Jiova mo lesi ena so tale na itavi ena ivavakoso.—Same 101:6; wilika 2 Timoci 2:2.\n15, 16. (a) E vakaraitaka vakacava o Ilaisa ni doka nona qasenivuli? (Raica na imatai ni yaloyalo.) (b) Na cava era vakadeitaka na itokani parofita nei Ilaisa me baleti koya?\n15 Na itukutuku kei Ilaisa e vakaraitaka tale ga na sala mera dokai kina na qase matua. Rau a lesu tiko mai o Ilaija kei Ilaisa na nodra sikovi eso na parofita e Jeriko, rau gole sara yani ina Uciwai na Joritani. Mani “taura sara o Ilaija na nona isulu ni parofita, e lobia qai mokuta kina na wai mani tawase.” Rau takosova na vanua mamaca, “ni rau lako tiko erau veivosaki tale tiko ga.” E sega ni nanuma o Ilaisa ni sa kila kece tu na ka ena gauna qo. E tugana i lomana na vosa kece i nona qasenivuli ni bera ni rau veitalatala. E qai lako cake ena covulaca o Ilaija. Ni sa lesu tale ina Joritani o Ilaisa, e mokuta na wai ena isulu nei Ilaija, e kaya: “I vei o Jiova na Kalou i Ilaija?” E tawase tale na wai.—2 Tui 2:8-14.\n16 O bau raica rawa ni tautauvata na imatai ni cakamana nei Ilaisa kei na iotioti ni cakamana i Ilaija? Na cava eda vulica kina? Ni sa na liutaka na veiqaravi o Ilaisa, e sega ni nanuma me veisautaka na ivakarau ni nona veiqaravi. E tomana tiko ga na ivakarau ni nona cakacaka vakaitalatala o Ilaija, e vakaraitaka qori ni dokai nona qasenivuli. Na ivakaraitaki ni veidokai qori e vakadeitaki ira nona itokani parofita. (2 Tui 2:15) Ena 60 na yabaki ni nona veiqaravi vakaitalatala na parofita o Ilaisa, e uqeti koya o Jiova me cakava e levu tale na cakamana ni vakatauvatani vei Ilaija. Na cava oni rawa ni vulica na vuli tiko nikua?\n17. (a) Era na vakatotomuri Ilaisa vakacava na tacida era vuli tiko nikua? (b) Ena vakayagataki ira vakacava na tagane yalodina o Jiova?\n17 Ni lesi vei iko na itavi ena ivavakoso, kua ni nanuma ni qori sa ivolatara mo veisautaka na ka e dau caka tu e liu. E dau caka na veisau me yaga ena ivavakoso salavata kei na veidusimaki ni isoqosoqo i Jiova, ia e sega ni yavutaki ena nomu nanuma ga. Me vakataki Ilaisa, na ka e cakava e uqeti ira nona itokani parofita, e dokai Ilaija ni muria tiko ga na ivakarau ni nona veiqaravi. O rawa tale ga ni uqeti ira nomu itokani vakabauta qai dokai ira na qase matua ni o muria tiko ga nodra ivakarau ni veiqaravi e yavutaki ena iVolatabu. (Wilika 1 Korinica 4:17.) Ni sa toso tiko na nomu veiqaravi, sega ni vakatitiqataki ni o na muria na veiveisau ena yaga ena ivavakoso me toso vata tiko kei na isoqosoqo i Jiova. Me vakataki Ilaisa, ena rawa ni vakayagataki kemuni na tagane yalodina o Jiova moni qarava e levu sara na itavi ni vakatauvatani kei ira na nomuni qasenivuli.—Joni 14:12.\n18. Na cava e bibi kina nikua nodra vakavulici na tacida tagane ena ivavakoso?\n18 E nuitaki ni na uqeta e levu na qase ni ivavakoso na vakatutu ena ulutaga qo kei na ulutaga sa oti mera tikica na gauna mera vakavulici ira kina na tacida tagane. Mera ciqoma mada ga na veivakavulici va qori na tacida tagane era rawata na kena ivakatagedegede, mera vakayagataka vinaka nira qarava na qelenisipi nei Jiova. Ena taqomaki tiko ga na ivavakoso e vuravura taucoko nira cakava qori, ena vukei keda yadudua tale ga meda yalodina tiko ena gauna vakairogorogo sa tu qo e matada.\n^ para. 5 Ke laurai ni sa matua vakayalo e dua na itabagone, e yalomalumalumu, e rawata tale ga eso na ivakatagedegede vakaivolatabu, sa rawa ni ratou vakatututaka na qase me dua na dauveiqaravi ni ivavakoso, ke se bera mada ga ni yabaki 20.—1 Tim. 3:8-10, 12; raica na Vale ni Vakatawa vakavalagi ni 1 Julai, 1989, tabana e 29.\n^ para. 11 O rawa ni okata ena nomu ivakamacala na tikina ena Vale ni Vakatawa 15 Epereli, 2012, tabana e 14-16, parakaravu 8-13; kei na “Tiko ga ena Loloma ni Kalou,” wase 16, parakaravu 1-3.\niWalewale ni Veivakavulici\nQO ESO na nodra vakatutu na qase e vuavuaivinaka na nodra veivakavulici:\nMo ivakaraitaki ena vosa kei na ka o cakava.\nUqeti koya e vuli me wilika taucoko na iVolatabu ena dua na yabaki me kaukaua kina vakayalo.\nDrau cakacaka vata ena vunau. (Raica na iyaloyalo ena waqa ni mekesini.)\nVakavulici koya me maqosa nona liutaka na sota ni cakacaka vakavunau.\nNi o vunau ena ivavakoso, solia vua na suinivunau me raica na sala o bulia kina na nomu vunau.\nSureti koya kei na nona vuvale me ratou veitomani ena so na gauna ena nomu sokalou vakavuvale.\nTarogi koya kei na nona vuvale me ratou tomani kemudou vakavuvale ena vunau ena yalava e sega ni lesi, se tarai vakavudua. *\n^ para. 57 E vuavuaivinaka vinaka na nodra muria na vakatutu qo o ira na qase mai Aferika, Esia, Ositerelia, veivanua vakaMerika, kei Urope.\niMeli iMeli Veivakavulici na Qase ni iVavakoso ena Qaravi iTavi


E Dodonu me Levu Nomu iTokani ena Sala ni Veikilai ena Internet? | Ra Taroga na iTabagone\nWILIKA ENA VOSA Afrikaans Albanian American Sign Language Amharic Arabic Arabic (Lebanon) Armenian Azerbaijani Basque Batak (Toba) Bicol Bislama Brazilian Sign Language Bulgarian Catalan Cebuano Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Croatian Czech Danish Dutch Ecuadorian Sign Language English Estonian Faroese Finnish French Georgian German Greek Haitian Creole Hausa Hebrew Hiligaynon Hungarian Iban Ibanag Igbo Iloko Indonesian Isoko Italian Italian Sign Language Japanese Javanese Kabuverdianu Kannada Kiluba Kinyarwanda Kirghiz Kongo Korean Kyangonde Lingala Lithuanian Luo Malagasy Malay Malayalam Maya Mexican Sign Language Mongolian Myanmar Ndebele (Zimbabwe) Nepali Nias Norwegian Oromo Ossetian Pangasinan Persian Polish Portuguese (Brazil) Portuguese (Portugal) Rarotongan Romanian Russian Russian Sign Language Samoan Serbian (Cyrillic) Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Swahili Swahili (Congo) Swedish Tagalog Tatar Tetun Dili Thai Tigrinya Totonac Tshiluba Turkish Twi Tzotzil Ukrainian Urdu Urhobo Uruund Uzbek Valencian Vietnamese Welsh Yoruba Zulu vakaViti\nE kaya o Elaine: “Niu raici ira keimami vuli vata ni levu nodra itokani ena internet, au nanuma ga nira kilai levu. Ia dua na ka noqu vuvutaki ira.”\nKe o dau vakila tale ga qori, ena rawa ni vukei iko na ulutaga qo mo kua ni rarawa ke sega ni levu nomu itokani ena internet.\n“E sega ni dina na kedra itukutuku”\nE dodonu me levu noqu itokani ena internet?\nQarauna mo kua ni tukutukuni iko\nE kaya na Vosa Vakaibalebale 22:1, “me digitaki na yaca rogo vinaka me kua na iyau levu.” E sega gona ni ca ke o vinakata me vinaka na kemu irogorogo se mera taleitaki iko e levu.\nIa eso na gauna o na sega ni marau ke o vinakata mo taleitaki vakalevu. Vakacava e rawa ni vaka vu leqa qori? Io, e duavata ena tikina qori o Onya e yabaki 16. E kaya:\n“Nira vinakata eso mera kilai levu era na cakava na ka rerevaki. Kena ivakaraitaki, au dau raici eso era rika mai ena tabavale e koronivuli.”\nIa eso era na katona ena vidio na ka rerevaki era cakava ra qai biuta ena internet, me rawa nira raica na nodra itokani. Kena ivakaraitaki, eso na itabagone era biuta ena internet nodra vidio nira kania na pouta lalai ni savasava. Ia e tu kina na wainimategaga e sega ni dodonu me laukana!\nE kaya na iVolatabu: “Kua ni cakava e dua na ka . . . mo tukutukuni iko kina.”—Filipai 2:3, Good News Translation.\nE vinaka mo kilai levu ena internet?\nO na bolemate ena ka vakarerevaki mo rawa ni taleitaki qai vakadonui vei ira nomu itokani?\n“E vakarerevaki nira cakava eso na ka ga e rawa me yaco ga kina na lomadra. Kena ivakaraitaki, era nanuma me duatani nodra ivakarau ni vosa, isulusulu, se ivukivuki ena internet me rawa nira rogo kina. Ia o na rarawa ke o cakava na ka o kila ni cala mo rawa ni kilai levu kina.”—Leianna.\nEso era sega ni cakava na ka rerevaki mera rogo kina ena internet. Ia era vakayagataka e dua tale na iwalewale. E kaya o Erica e yabaki 22:\n“Eso era biuta ena internet na ka marautaki ena nodra bula. E vaka ga me levu nodra itokani, e levu tale ga na gauna ni nodra veimaliwai. Qori me nanumi ga kina ni levu e taleitaki ira.”\nEso era dau lasutaka na kedra itukutuku. E kaya o Cara e yabaki 15:\n“Eso era lasutaka na itaba era biuta ena internet me vaka era tu ena pati. Ia na kena dina era tu ga e vale.”\nA cakava tale ga qori o Matthew e yabaki 22, e kaya:\n“Au biuta e dua na itaba me vaka au tu e Mount Everest, ia au se bera ni lesu mai Esia!”\nO dau biuta ena internet eso na ka lasutaki mo rawa ni kilai levu kina?\nNa itaba kei na ivakamacala o biuta ena internet e vakaraitaka dina na ivakarau ni nomu vakasama, lomamu kei na nomu rai?\n“Eso era cakava na ka ga e rawa mera taleitaki kina. Ia cava o vinakata mo kilai kina—sega ni rakorako nomu isulusulu, velavela na ka o tukuna qai dokadokataka na ka o taukena? se E vinaka nomu itovo qai dauveikauaitaki? Eda marautaka nira taleitaki keda eso tale, ia qarauna ga me kua ca kina nomu lewaeloma.”—Hannah.\nE bibi me levu noqu itokani ena sala ni veikilai ena internet?\nLevu era ni na levu nodra itokani ke ra rogo qai taleitaki na nodra itaba ena internet. A cakava qori o Matthew sa cavuti oti mai, e kaya:\n“Au dau tarogi ira eso, ‘E vica nomu itokani ena internet?’ se ‘E le vica era taleitaka na ka o biuta ena internet?’ Au na veitokani kei ira au sega ni kila qai nuitaka tu mera ciqoma noqu kerekere me keimami veitokani. Na sala ni veikilai ena internet e uqeti au meu cakava na ka meu rogo kina.”\nNa sala ni veikilai ena internet e vaka na kakana kamikamica, e lekaleka ga na kena kamica e rawa tale ga ni vakaleqai iko\nE raica o Maria e yabaki 25, ni so era yavutaka na ka me baleti ira ena levu ni nodra itokani, kei na taleitaki ni veika era biuta ena internet. E kaya:\n“Ke sega ni levu era taleitaka na kena itaba e dua na goneyalewa ena nanuma o koya ni yalewa rairai ca. E cala na nanuma qori, ia o ira e va qori nodra rai e vaka ga era vakatotogani ira tale tiko.”\nE kaya na iVolatabu: “Meda kua ni dokadoka ni vakavuna na veiqati se veivuvutaki.”—Kalatia 5:26.\nO dau vakatauvatani iko kei ira eso tale ena sala ni veikilai ena internet?\nO kauaitaki ira vakalevu nomu itokani ena internet se o ira nomu itokani dina?\n“Mo kilai levu ena internet ena vinakati mo cakava na ka mera taleitaki iko kina e levu. Kena ibalebale, o sa na vakataki ira sara ga. O na kauaitaka kina vakasivia nodra rai, kei na ka mo cakava me rawa nira taleitaki iko. E sega ni cala ke o vinakata mo taleitaki, ia ena rawa ni vakaleqai iko ke o kauai kina vakasivia.”—Joshua.\nO sa bau raici ira eso era tukutukuni ira, ia ena gauna vata qori era vosakudrukudru?\n“Qo ni sa dua noqu motoka vou, levu era sa via vodo ga kina!”\n“Au sa oca sara ga nira tukuna tiko e levu ni sa lutu na yagoqu!”\nE vosakudrukudru e dua me nanumi ga ni yalomalumalumu, ia e tukutukuni koya tiko.\niVakasala: Ena vakacudrui ira eso tale noda dau tukutukuni keda. Na vuna? Nira kila vinaka tu na inaki eda cakava kina qori. Era na sega ni taleitaki keda tale ga e levu ke veivakaisini na noda yalomalumalumu.\nQarauna me kua ni veivakaisini nomu yalomalumalumu ni o biuta na itaba se vola e dua na ka ena sala ni veikilai ena internet. Muria na ivakasala vuku ena iVolatabu: “Me vakacaucautaki iko e dua tale me kua na gusumu.”—Vosa Vakaibalebale 27:2.\nRailesuvi: O na vorata vakacava na veitemaki ni via rogo ena sala ni veikilai ena internet?\nNa ka o biuta kina me vakaraitaka dina na ivakarau ni nomu vakasama, lomamu kei na nomu rai.\nKua ni lasutaka na kemu itukutuku.\nKua ni saga me levu nomu itokani se me taleitaki vakalevu na ka o biuta ena internet.\nO na vakatulewa vinaka vakacava me baleta na biu itaba ena internet?\niMeli iMeli E Dodonu me Levu Nomu iTokani ena Sala ni Veikilai ena Internet?\nijwyp ulutaga 108


Snapchat donu na Hack iyaya ni cakacaka 2020 - Hack donu\nJune 6, 2018\tMuduki tani\tMai vei exacthacks\nMe baleta na Snapchat:\nEda sa kila Snapchat sa kilai sara massaging app na vagalalataki taumada na tikinisiga a Sep 2011. E a bulia taumada ka Inc kabani tu tabana ena 3 Amerika duidui ’ s veikoro tubua, Valetabu e Los Angeles kei California.\nOqo e veivakurabuitaki dina app e vakatara vei kemuni mo ni wasea na nomuni dau taleitaka na iyaloyalo kei na vidio ena veiyasai vuravura. O sa rawa ni semata vata kei ira na nomu itokani mai na itaba ena snapchat. Ni o cakava na iyaloyalo se vidio ena nomu iTaba ni talevoni, koya ga vakataki koya semata na nomu itokani o app oqo ka kerei iko mo wasea na nomu veika vata kei ira.\nVakakina e ’ s wale tikoga oqo na mataqali tiko kina o ira era vakayagataka na itaba 180 e milioni e vuravura raraba. Snapchat ’ qo sa rawa ni veisautaka na nomu pics ena so na irairai talei na eso na iyaya vovou. Sa ’ app veivakauqeti sara ga qo me baleta na gacagaca ni talevoni ni android kei na ios. Eda kila na cava na vuna o mai tiko kina e na don ’ cava e gadrevi me kunei vakalevu cake me baleta na kena hack na someones snapchat ka sega ni vakatamata na veivakadeitaki 2020.\nNa cava na Snapchat donu Hack iyaya ni cakacaka 2020?\nSai koya oqo na imported sara me da kila ni veika o rawata tiko mai na mata ni noda vakacava e ’ cakacaka ni % s. O sa vakacavara na vakadidike eso na veivanua tale eso ka sega ni kauta laivi na vata kei na nodra o ira era vakayagataka kei na gadrevi se saumi kina na nodra veiqaravi na jeke. Ia ena solia vei iko na rarawa baleta ni ra sa na manumanu ni mate se boko na iVakadewa ni Snapchat Hack Apk.\nE dodonu me ra na tamata veilasamaki vata kei ira na nodra itokani ena Snapchat kevaka era tiko mai na gauna ni sa. Oqo sa na rawa vua e dua kevaka mo na lavetaka oqo Snapchat donu na Hack iyaya ni cakacaka 2020 ka sega ni vakatamata na nabavuni. E rawa ni o hack e dua na akaude ni snapchat ka vakayagataka na parokaramu oqo ka sega mada ni leqa.\nNoda timi ni hacker sa bulia oqo dua hack iyaya ni cakacaka e cakacaka ena vatavata kece sa ’ s doesn ’ e dua na rawa ka cava ni ko sa vakayagataka tiko e dua na ivakarau ni:\nOqo Snapchat decrypt password ena vukei iko mo kunea na nomu itokani e tukunikataka na vosanicuru kei na mo rawa ni dolava kina na kedra itukutuku ka sega ni kilai koya. Sa ’ s kaukauwa dina na vosanicuru cracker iyaya ni cakacaka kei na vakadodonu ni inject ena kato ni itukutuku seva (server) ni snapchat.\nKevaka o gadreva dina mo kila “how to hack Snapchat Account 2020” then don’t wait and save your time by downloading our Snapchat Password Finder.\nE bulabula & Galala?\nKeitou na solia na noda ivoli galala mai na kena isau ena gauna oqo ka me kakua ni mataka. Vakakina kevaka o lomaleqa me baleta na leqa ni vakayagataka oqo Snapchat Account Password Hack ena qai vakadeitaka o eda sa vakatovolea sara ni bera na nodra vakacegui ka rawata 100% macala vinaka.\nNa cava na vuna keitou vakatura kina na noda Hack ni Akaude ni Snapchat 2020:\nEda sa na timi ni hacker vakacakacaka era 10 na yabaki e sotava ni hacking ka ra kila ni sa gadrevi me baleta na veitaqomaki era dau vakayagataka na iyaya cava. Me da na tukuna vei iko na cava na vuna keitou vakatura noda Hack ni Akaude ni Snapchat 2020 koto e ra e matailalai:\nIko rawa hack na iyaloyalo, Vidio, chatlogs kei na vosanicuru ni Akaude ni dua.\nE sega ni dua na ka e gadrevi mo lavetaka na parokaramu oqo, ira na tamata kecega ni rawa ni rawata hack ni akaude oqo Snapchat ka sega ni vakatamata na nabavuni.\nItukutuku ni Ban Anti & Sa vakarautaki tu me baleta na itukutuku taqomaki na veitaqomaki ni veisosomitaki [e sega ni dua ena rawa ni toboka rawa o ena Damudamu e solia].\nEna dua na gauna o sa lavetaka na ivoli oqo ena vinaka me sega ni mudu ena vuku ni sa ’ qo e dau vakadodonutaki e veigauna.\nSala me na vakayagataki ni iyaya ni cakacaka ni Hack ni Akaude ni Snapchat?\nSnapchat donu na Hack iyaya ni cakacaka 2020 e rawarawa sara me ra vakayagataka, e gadrevi mo vakacuruma kina na nomu takete ’ s tukunikataka na yaca vakayagataki kei na vakatulewataka na veika ko vinakata mo hack mai na tamata o ya me vaka:\nKevaka o gadreva na vosanicuru (io)\nVidio ni hack\nItaba ni hack\nIVola ni veitalanoa\nDigitaka na digidigi oqo kei na katoni se lavetaka na gu ni digidigi ni plugins kevaka e gadrevi. After that simply click on the “Iwalewale ni tekivu” ena vakacavara na bulukau kei na wawa mada ga na kena icakacaka. Taura Snapchat Password Extractor na itukutuku ni ka na curu sega tu ni kila e dua tale.\nKevaka e tiko eso na leqa me vakatikora noda Snapchat Hacked Apk on Android or iOS devices. Then you must be install it on window systems [PC, Mac, Laptop. Qai sa na cakacaka vata kei ira 100% surety or send us message.\nIWasewaseHack ni Android Hack na iyaya ni cakacaka iOS Hack Mata ni veimaliwai\nIvakatakilakilaHack ni Akaude ni Snapchat 2018 Snapchat Account Hack Without Human Verification Sega ni dua na vakadidike ni Hack ni Snapchat\nNa kaci ni itavi 4 Generator idola ni CD ni gauna oqo ni veivaluvaluti\nWania e kaya o:\nMaji 15, 2019 ena 11:54 ni PM\nPaysafecard PIN ni bakodi Generator 2020 + Era vakayagataka na nabavuni lisi